text:
Ubugimbi n’ubwangavu, ni kimwe mu bihe bikomeye cyane umuntu anyuramo. Nyamara, ugasanga ababurimo bafite byinshi bibaza mu biri kubabaho, akenshi bakanabiburira ibisubizo. Aho bamwe mu bantu bakuru bumva ko ntacyo bakwiriye kubuvugaho, cyane cyane ko usanga bihurirana n’imiziro n’imiziririzo iba mu muryango nyarwanda.
Ubugimbi n’ubwangavu hifashishijwe ubushakashatsi
Ubugimbi n’ubwangavu butangirana no gukura ku bijyana n’ibitsina, hanyuma icyo gihe kikarangirana no gukura mu bijyana n’imibanire y’abantu n’abandi. Iri hinduka rikaba riba ku bana bageze mu kigero kiri hagati y’imyaka 12 na 17, byose bijyana n’aho uwo mwana aba, uko arya, ndetse n’ubucucike bw’abaturage abana nabo.
Niyo mpamvu ngo abana batuye mu karere k’imirongo ngengamirase (zone tropicale) hamwe n’abatuye mu gace k’imberabyombi, (zone méditerranéenne) ngo baba bajya mu bugumbi n’ubwangavu hakiri kare, ku myaka hagati y’i 9 na 14. Mu gihe abatuye mu tundi duce dusigaye usanga dukonja cyane, ngo batangira iki gihe bamaze kugera nibura ku myaka 14, kugenda ukageza kuri 17. Ikindi ni uko usanga abakobwa bagira ubwangavu hakiri kare, nibura mbere ho imyaka ibiri ugereranyije n’igihe abahungu bazabonera ubugimbi. Nanone kandi, kubera abantu benshi, urusaku rwinshi n’ibindi, abana bo mu mujyi binjira muri iki gihe cy’ubugimbi n’ubwangavu mbere y’abatuye mu byaro.
Uko ubugimbi cyangwa ubwangavu bugaragara ku mubiri
Icya mbere kiranga ubugimbi n’ubwangavu ni ukumera ubwoya ahantu hatandukanye ku mubiri, harimo ku maguru, ku gitsina (insya), no mu kwaha (inshakwaha). Ibi biba kuri bombi, abahungu n’abakobwa, uretse ko abakobwa bagira ubwoya buke ugereranyije n’ubw’abahungu.
Ku mukobwa
Amabere aramera. Hanyuma amatako ye nayo akaguka kugirango azabashe kwakira umwana. Ikindi kandi arabyibuha. Igitsina cy’umukobwa, ahari umwenge ukomerezaho ibice biri imbere mu mubiri, usa n’uwimuka. Ukava ahagana imbere, ukarushaho kujya inyuma mbese hagati y’amaguru. Muri iki gihe, nibwo uwari umwana w’umukobwa noneho ubona yahindutse umugore ukiri muto koko. Ibyangombwa byose arabifite.
Ku muhungu
Uretse bwa bwoya twavuze, we afite n’ubundi arenzaho, cyane cyane mu maso, ari naho hamera ubwanwa. Muri iki gihe, umuhungu imikaya ye irakura. Igakomera. Amaboko ye nayo akaba maremare kurushaho. Igihe cy’ubugimbi, nibwo udusabo tw’intanga tw’uyu mwana w’umuhungu, hamwe n’igitsina cye bibyibuha. Hanyuma ugasanga umuhungu atangiye kujya azana ibimeze nk’ururenda rw’umweru. Akenshi usanga bimubangamiye. Ubu uyu mugabo w’ejo yatangiye kujya abira icyuya ku gahanga, hejuru y’ikibuno, hamwe no ku birenge.
Mu mitekerereze
Igihe cy’ubugimbi n’ubwangavu ni igihe gitera abana babwinjiyemo kwibaza byinshi, nyamara ugasanga abantu bakuru ntibitaye ku kubasobanurira ibirimo kubabaho n’impamvu yabyo. Ibi bikaba biterwa ahanini n’uko usanga uku guhinduka kwerekeza ku mibonano mpuzabitsina, kwivanga no kuba bagihuzagurika ku mibanire yabo n’abandi, cyane cyane abantu bakuru, byiyongera ku miziro n’imiziririzo, usanga bituma abantu bakuru babura aho bahera babasobanurira, kuko binababangamira cyane. Ibi rero bituma uyu mwana yibaza byinshi ku bantu bakuru, ndetse akagerageza kubishakira igisubizo ntawe ubimufashijemo, aribyo bimuhereza uko azitwara mu gihe cy’ejo kizaza, cyangwa se bimuhereza kugira imyitwarire y’umugabo cyangwa umugore azaba we.
Ubungubu n’ubwo afite ibyamuhindutseho kandi akaba yumva yakuze, ariko agomba kugerageza kuguma mu buzima busanzwe, aho ahura n’abandi banyeshuri niba yiga, abarimu, ababyeyi, inshuti ze n’abandi. Muri iki gihe imibanire y’uyu mwana n’ababyeyi be irahinduka, kuko aba ashaka kwigaragaza no kuba ibyemezo bye aribyo byakurikizwa. Ariyumva ko yakuze kandi ko ntawe ukwiriye kumuvuguruza. Ubu arashaka kwigenga, nyamara ntibikuraho ko agikeneye gutungwa n’ababyeyi be, guhabwa amafaranga n’ibindi byose akeneye, ndetse no gukomeza kumwereka urukundo. Kubagarukira ngo agire ibyo abasaba rero kandi yashakaga kwigenga, ibi nabyo biramugora cyane.
Icyo akeneye cyane kurushaho, ni uko abona abamutega amatwi, ababona ko afite ibyo abashije gukora kandi bakamureka akabikora, mbese nawe bakamurekera ijambo ku bintu runaka. Ku bijyana n’imibonano mpuzabitsina, iki gihe cy’ubugimbi n’ubwangavu kiba kigoye kuko usanga ibyo uyu mwana yifuje byose ashaka no kubishyira mu bikorwa.
Mu mitere
Aba bana binjiye mu gihe cy’ubugimbi n’ubwangavu, yaba umuhungu cyangwa se umukobwa, bashobora kuzana ibiheri mu maso. Ibi biheri mu maso bakaba baba babitewe n’umusemburo uruhu rwabo ruzana muri iki gihe, umusemburo witwa sébum, urinda uruhu kuumagara kandi ukanarurinda microbes zitandukanye. Ibi biheri biba bizashira igihe cy’ubugimbi n’ubwangavu kirangiye, uretse ko hari n’ubwo bikomeza. Iyo bibaye ibikomeye ariko, n’ubwo ari ibiba byazanywe n’uyu musemburo uruhu rwavubuye, ntibibuza uyu mwangavu cyangwa se iyi ngimbi kujya kwa muganga.
Muri iki gihe, ijwi rirahinduka haba ku muhungu cyangwa se ku mukobwa, uretse ko ku muhungu ariho byumvikana cyane kuko ahita agira ikijwi kinini, mu gihe iry’umukobwa ryo rirushaho gutyara.
Uyu mwana w’umukobwa ugeze mu bwangavu yari yaravukanye intanga ngore, ariko zari zitaratangira kujya zikura ngo zirekurwe. Ubu rero nicyo gihe bigiye gutangirira, aho agiye kujya mu mihango ye bwa mbere. Ibi bizaterwa n’umusemburo wa œstrogène umubiri we ugiye gutangira kuvubura. Yaba yarabwiwe ko bibaho cyangwa se atarabibwiye, ntibizamubuza kugira ubwoba ho gato niyibonaho aya maraso amuturutse mu gitsina ku nshuro ya mbere. Uretse igihe atwite, cyangwa yonsa, uku kujya mu mihango bizakomeza kugeza igihe uyu mwana w’umukobwa azacurira, ahagana ku myaka 40, 50. Guhera ubu, uyu mwana w’umukobwa aramutse akoze imibonano mpuzabitsina idakingiye ashobora gusama.
Ku muhungu we, ubu umusemburo wa testosterone nawo watangiye kuvuburwa, uyu musemburo ukaba ariwo ugiye gutuma uyu mwana w’umuhungu atangira kugira intanga mu dusabo twe tw’intanga, ubu zizajya zikorwa buri munsi. Ubu agiye kujya yiroteraho, cyangwa se kubyuka mu gitondo agasanga yaraye yisohoreyeho ninjoro, rimwe na rimwe bitewe n’ibyo yarose akinibuka.
Ibibazo bishobora kubaho
Nk’uko twavuze ku kuntu uyu mwana wageze mu bugimbi cyangwa se ubwangavu aba akeneye umwumva, yumva akeneye kwigenga, kandi yumva ko yakuze, aho arwana no kuba ibijyana n’ibitsina kuri we byakuze ndetse afite n’irari ryo kubikoresha mu gihe ukubana n’abantu muri rusange, cyane cyane abantu bakuru byo atarabimenya neza, ibi hari abo bitera kuba bakwijandika mu biyobyabwenge, mu mibonano mpuzabitsina se, cyangwa se mu nzoga. Bityo ugasanga bibagizeho ingaruka ku bantu bari bakwiriye kuzababo. Hari n’abumva abantu bakuru badashaka kubumva kandi bo babonaga ibyo bakora ari bizima, bakabura ababasobanurira, bityo ugasanga hari abo biviriyemo kwiyahura, cyangwa se ugasanga abandi bahindutse ibyihebe.
Ubugimbi n’ubwangavu rero, ni igihe gikomeye, ku buryo ababyeyi bafite abana bakwiriye kubaba hafi, no kugerageza kubumva, bakabasobanurira, bityo bakabafasha kuva mu bwana neza berekeza ku kuba umuntu mukuru.
Video Abakobwa Beza
Ubugimbi n’Ubwangavu
Ubugimbi n’ubwangavu, ni kimwe mu bihe bikomeye cyane umuntu anyuramo. Nyamara, ugasanga ababurimo bafite byinshi bibaza mu biri kubabaho, akenshi bakanabiburira ibisubizo. Aho bamwe mu bantu bakuru bumva ko ntacyo bakwiriye kubuvugaho, cyane cyane ko usanga bihurirana n’imiziro n’imiziririzo iba mu muryango nyarwanda.


c: text/html

text:
Aristide Nzajyibwami a.k.a Tapir yakoze urutonde rw’ibyo anenga!
Aristide Nzajyibwami uzwi ku kabyiniriro ka Tapir, yakoze inyandiko igaragaza ibyo anenga mu mitegurire, imikorere n’umusaruro utangwa n’amahugurwa atandukanye.
Mu nyandiko yagejeje ku kinyamakuru Intego, igira iti:
KUKI IBYATANZWE MU MAHUGURWA BYINSHI BIKUNDA KUBA AMASIGARACYICARO
-
ABAYITABIRA BATAYAGENEWE .
Ni henshi usanga umuntu woherejwe n’ikigo iki n’iki mu mahugurwa bihabanye kure n’akazi akora muri icyo kigo. Ibyo bituma uwateguye amahugurwa icyo yashakaga gukemura kitagerwaho.
-
AMAKAYE ATANGWA .
Hamenyerewe gutangwa amakaye agira impapuro byoroshye guca, bene ayo makaye iyo uyabitse nabi cyangwa uyashyize ahagaragara, ugiye gucamo impapuro ahera ku zanditseho agasiga izitanditseho, bityo ibyo wavanye mu mahugurwa bikazimira gutyo.
-
E-MAIL ZIRATANGWA NTIBAHABWE IBYO BIGISHIJWE .
Hari aho ugera bakakubwira ko mukurikira uri kwigisha kuko azabibaha kuri e-mails zanyu, ariko bikunze kurangira ntabyo baboherereje ukazacyura duke wabashije kwandika wiyibye.
-
IMIRIRE .
Abantu benshi mu bahugurwa baba ariwo mwanya babonye wo kurya indyo yuzuye, hari abahitamo kuhava bariye bagakora n’icyo twakwita ihunika, ni henshi mu mahugurwa usanga amasomo atangwa ku mugoroba nta muntu n’umwe uyakurikira kubera guhaga cyane.Ubwo ab’inkwakuzi n’agatotsi kaziramo bakagona.
-
NTA GIKURIKIRANA NYUMA Y’AMAHUGURWA .
Abantu baba bohereje umukozi mu mahugurwa abenshi ntabwo bibuka kubaza abahuguwe muri make ibyo bavuyemo icyo babona gishya byakwungura ikigo cyabo n’ agashya bungutsemo, aho bashyira ingufu, …
-
ITANGWA RYA CERTIFICAT MBERE Y’UKO UGIRA ICYO UKORA .
Ubusanzwe umuntu abanza gushyira mu bikorwa ibyo yize agahabwa icyemezo cyerekana ko hari icyo abiziho nyuma, kubitanga mbere bituma abenshi bibwira ko birangiye kuko icyo bashakaga bakibonye, nta mpamvu yindi yo kwirushya. Bityo ntiyibuke no kugira umwanya wo kuzongera gutera akajisho mu byo yanditse cyangwa yahawe.
-
KUDAHABWA UMWANYA WO KUZASOBANURIRA ABANDI IBYO WAHUGUWEMO.
Abantu benshi bitabiriye amahugurwa usanga nta mwanya wagenwe wo kugira ngo basangize abo bakorana ibyo bungukiye muri ayo mahugurwa (restitution) kandi wenda we yari afite ubushake bwo kubikora.
-
UBUHANGA N’UBUNARARIBONYE BW’ABATANGA AMAHUGURWA.
Hari igihe abahugura usanga badasobanukiwe neza ibyo bari gutanga, byaba uburyo biteguye cyangwa uburyo babitanga. Bishobora guterwa n’ururimi babitanzemo batazi neza, cyangwa kuba bari kurangiza umuhango gusa, cyangwa kutamenya neza imiterere n’ubumenyi bw’abo ahugura abo aribo kugira ngo bamenye aho bahera. Guhugura no kwigisha ntibikorwa kimwe – uhugura ntabwo atanga byose nk’uwigisha kuko akenshi hari igihe mubo ahugura haba harimo abasobanukiwe n’ibyo ari gutanga kumurusha, bityo aba agomba kubimenya akabifashisha igihe ari ngombwa, cyane cyane mu gihe cy’imikoro mu matsinda!
-
AHO AMAHUGURWA YABEREYE N’IGIHE YABEREYE.
Ahantu amahugurwa abera hagira uruhare runini mu migendekere myiza yayo, niyo mpamvu aba agomba kubera ahantu hatuje, hatuma uhugurwa adasakurizwa n’ibihita hafi aho, akabona ibyo akeneye by’ibanze hafi aho atagiye kure. Ikindi gikomeye ni uko hari igihe amahugurwa akorwa imburagihe ntacyo aje gukemura kuko igihe cyarenze, uwayateguye yifuza gusohora gusa amafaranga ngo abayamuhaye batazayasubirana bakamugaya, ibyo binatuma uwahuguwe ntacyo ibyo yahawe bimarira abamwohereje iyo ibyo yahuguwemo byagombaga gukemura ikibazo mu gihe runaka.
-
IMYITWARIRE Y’ABAHUGURWA.
Hari abahugurwa benshi usanga bameze nk’abatazi icyabazanye, hari abaza ari umwanya wo gukomeza gukora raporo zabo zarariranye bityo ntibakurikire, iyo hari connection ya internet byo biba umwaku, hari abasohoka buri kanya bagiye kwitaba telefone, hari ababa basanzwe bigiramo kamere yo kurangaza abandi,…
Icyitonderwa: N’abandi bashobora kutwandikira bakaduha ibitekerezo kuri integonziza@gmail.com, mu gihe bafite ibitekerezo byubaka abanyarwanda.

robotstxt: allowed

filter: keep


text:
Mukashema abuzwa uburenganzira ku mitungo ye n’abana be
Urugo n’amatungo umuntu abiragwa n’ababyeyi be ariko umugore witonda umuhabwa n’Uwiteka( Imigani 19:14) uwo twahaye izina rya Mukashema yagiranye amakimbirane n’umugabo we, aho yamubujijwe uburenganzira bwo kwirerera abana ndetse no guterwa ubwoba ko acumbikiwe munzu ye.
Ni umuryango utuye mu Karere ka Gasabo Umurenge wa Gisozi mu Kagali ka Ruhango umudugudu wa Ntora. N’ubwo nta sezerano ryemewe n’amategeko bagiranye ariko barabyaranye aho bafitanye abana batatu, abahungu babiri hamwe n’umukobwa, bakaba bafite ndetse n’inzu bubatse bari kumwe.
Umugore avuga ko yasabye umugabo ko bagura ikibanza ndetse yemera ko azamwongerera ku mafaranga umugabo yarafite kugira ngo babashe kubona aho baba, aho amariye kukigura umugore afata ku mutungo yarafite aha umugabo miliyoni n’igice ngo yubake kugira ngo bave mu bukode.
Nyuma yo kutumvikana kuko umugabo ahora ashinja umugore we ubusambanyi, Mukashema Jeannette, ajya gushaka icyo akora aho yakoraga ubucuruzi,bwambukiranya imipaka aho yajyaga kurangura imyenda muri Uganda akza kuyicuruza mu Rwanda.
Agira ati “Umugabo yancungishaga murumuna we wakoreraga Uganda aho yatwaraga Moto, kuko iyo nuriraga Jaguar ngiye gushaka imali umugabo yahamagaraga mwene nyina nkagera Uganda nsanga uwo murumuna we ahari ,agahita ankurikirana ibyo nakoraga byose kugeza nongeye kuyurira ngarutse i Kigali”.
Mukashema akomeza avuga ko ubwo yageraga Uganda hakba igihe aburanye na murumuna w’umugabo we bitewe kuko imodoka yatinze kuhagera cyangwa abantu benshi muri gare, uwo musore yahitaga ahamagara mukuru we akamubwira ko yabuze uwo mugore.
Aho agarukiye mu Rwanda ntabwo umugabo yabanzaga kumubaza uko byamugendekeye ahubwo yahitaga amukubita ku buryo byamuviragamo kujya kwivuza izo nkoni mu bitaro by’Akarere ka Gasabo muri one stop center.
Gutandukana no kwibwa abana
Umuyobozi w’Umudugudu wa Ntora, Ndahimana Jean Bosco yasuye uyu muryango inshuro nyinshi abagira inama, umugabo akomeza guhoza umugore ku nkeke ndetse akanamukubita. Agira ati “Tumaze kubona ko bashobora kuzicana twasabye umugabo ko yashaka ahandi aba agakomeza gutanga ibitunga umuryango we arabyemera, twatunguwe no kumva ko yashatse undi mugore ndetse asanga umwana mukuru ku ishuri hamwe n’umuhererezi arabiba arabajyana aho yimukiye yashakiye undi mugore ibintu byababaje umugore we wa mbere cyakora arabyihanganira, kuko iyo yamenyaga aho uwo mugabo atuye yahitaga ahimuka”. ibi kandi bishimangirwa na Mutwarasibo Mudagani Piloti.
Itegeko No 59/2008 ryo kuwa 10/09/2008 rikumira kandi rihana ihohoterwa iryo ariryo ryose rishingiye ku gitsina mu ngingo yaryo ya 39 itegenya uburyo ababana mu buryo budakurikije amategeko bagabana umutungo mu gihe cyo gutandukana.
Mukeshimana Jeanette atewe agahinda no kutirerera abana akaba arererwa n’uwo yita mukeba we .
Cyakora n’ubwo umugore we yamaze kubikwamo ubwoba n’umugabo we, ntabwo inzu yayigurisha ubuyobozi butabizi kuko uwayigura abaturanyi ndetse n’ubuyobozi bw’umudugudu butabizi, yahahombera kuko itegeko riri hejuru rivuga ko buri wese ayifiteho 50%.
Habimana Jean Pierre


text:
Dukwiye kumenya ko Imana idakiza ibyaha gusa ahubwo ko ikiza n ‘imvune zo mu mutima. Birumvikana ko ibyababaje umuntu ari byinshi, ariko sibyiza gukomeza gutsikamirwa n’amateka mabi, ni byiza kwegera Yesu ukamubwiza ukuri ukamwereka agahinda kawe, ukamusaba kuva mubyagukomerekeje ugana mu butsinzi, kuko bitabaye ibyo wahora ubayeho ubuzima bw’ibikomere niba uri n’umuyobozi abo uyobora ukabayoborera muri ibyo bikomere. Inzitizi y’umugisha w’umuntu ni ibikomere kandi benshi barabigendana, nyamara Yesu wenyine niwe wabikiza.
Amoshya ya satani
Mu isengesho Yesu yatwigishije gusenga hari ahavuga ngo “ Ntuduhane mu bitwoshya” Matayo 7: 9-13 . amoshya ya satani ni mabi kandi abantu benshi bayagwamo umunsi ku munsi kandi ntanubwo satani arobanura uwo ari buyatemo, nubwo waba ukora umurimo w’Imna neza ntabwo yagutinya.Twibuke ko igihe Yesu yari ashoje amasengengesho y‘iminsi 40 ntabwo satani yigeze amutinya ahubwo yashatse kumuta mu moshya,Matayo:1-11 .None niba satani ataratinye Yesu w’umunyembaraga wari uvuye mu masengesho,yatinya umuntu w’umunyantege nkeya, unasenga rimwe na rimwe?.
Amoshya ya satani abwira umuntu ko kwitanga no gukorera Imana byaza ku mwanya wa kabiri aho kuza ku mwanya w’imbere. Nk’urugero ngo amaturo ni pastieri uyahabwa, maze imigisha ikazitirwa ubwo. Nicyo kibazo benshi mubakristo bagira kuko satani aboshya ko guhabwa ari byo byiza kurenza gutanga. Amoshya ni mabi satani iyo yayateje umuntu amubwira ko ubuzima butamubereye agahitamo kwiyahura. yibagiza umuntu ibyiza byose yabonye ku Mana akamubwira ko ntacyo yigeze abona mu buzima bw’agakiza. Burya amoshya ashobora kwereka umugabo ko umugore we atari mwiza, ko arutwa n’umukozi we rugasenyuka gutyo.
Icyakora ushaka guhunga ayo moshya ya satani, ntakindi cyo gukora usibye ku murwanya.Niba utajya usenga ngo hagati yawe na satani haboneke intambara, igihe cyose uzahora ugwa mu moshya, uzaba munzu y’Imana ariko uhora mubyaha wihannye, bisa nkaho ari ukugwingira, ntabwo uzigera ukura muby’umwuka. Bibiriya itubwira ko dukwiye kurwanya satani kandi nawe azaduhunga Yakobo 4:7. Inzitizi ikomeye itumye benshi batakira umugisha w’Imana ni uguhora mumoshya y’umwanzi , umugome satani.
Karande
Inkomoko ya karande iva henshi, twavugamo ubusambanyi,umujinya,kubeshya, ubwibone, amaraso n’ahandi. Iyo umuntu aguye mu cyaha cy’ubusambanyi, nubwo Imana yamubabarira ariko gikururuka ku bisekuru byinshi. Aha rero iyo utamenye ko iyo karande iri mu muryango wawe bishobora kuba inzitizi y’umugisha kugera no kubisekuru byinshi. Urugero twavuga ibyabaye kuri Dawidi, cyangwa Salomo ubwo yaterwaga n’umujinya yakomoye ku bisekuru bye bigatuma atagera mu gihugu cy’isezerano Kanani.
Birakwiye ko twemera inkomoko yacu, tukamenya aho tuvuka ko ari muri karande zitandukanye maze kuko iyo umuntu ari muri Kristo Yesu aba ari icyaremwe gishya ibyakera bikaba bishize, ntabundi buryo bwo gutsinda karande usibye kuguma muri Yesu, tugakurikiza amahame ye twigana ingeso ze.Nubwo umuvumo waza ugushakisha bitewe n’uko ari ibintu biba mumaraso kandi bisa n’ibyikora, Igihe uzaba wihishe muri Yesu umuvumo uzaba urimo kuzerera hafi aho ariko ntuzakugeraho uzaba urinzwe n’amaraso ya Yesu.
Ubuswa (Kutamenya)
Abantu benshi bakunze gukerensa igihe Imana ibagendereramo, ntibabe maso. Bibiriya ivuga mu gitabo cy’umuhanuzi Hoseya 4:6, Ko abantu b’Imana barimbuwe no kutamenya. Imigisha yo mugakiza k’Imana twayihawe kubw’ubntu, abantu benshi bibaza imvamvu batabona iyo migisha y’Imana, Ariko kubera kutamenya icyo Imana ibashakaho no guhora bakerensa ubuntu bw’Imana biragoye ko babona iyo migisha.Birasaba ko umuntu amenya neza amahame y’Imana akayimika mu mutima we. Muby’ukuri iyo ukijijwe nabi uhora wihisha mu byaha, niwowe uba wihima wizitirira imigisha, ntawundi uhomba.Mwenedata baho ubuzima bunejeje Imana, ntabwo abahamagawe nayo bagenda nk’abandi bose, bagira imbuto zibaranga.Kumenye ibyo Imana ishaka, uzabibwirwa no kuyegera, maze imigisha yawe ihere ko ikugereho.
Reba inyigisho yose ivuga ku nzitizi z’imigisha. Murayigezwaho na P.Desire


text:
Paji z’ubufasha
- Ijambo ry’ibanze
- Kubaza ibibazo
- Ubuzima bwawe bwite
- Abakozi bashinzwe gutanga amakuru
- Ibijyanye n’iyi software
- Kwemeza
- API y’abakora imbuga
- Gushaka byimbitse
Twandikire
Niba ikibazo cyawe kitarasubijwe hano, cyangwa se hari ikintu wifuza kutubwira kijyanye n’uru rubuga, twandikire.
Ibibazo by’umukozi ushinzwe gutanga amakuru #
- Nageze hano nturutse ku musozo w’ikibazo cy’ubwisanzure bwo kumenya amakuru, habaye iki? #
Sobanukirwa ni serivisi itangwa n’umuryango utegamiye kuri leta kugirango ufashe abaturage gutanga ibibazo by’ubwisanzure bwo kumenya amakuru, kandi babashe gukurikirana ibisubizo ndetse no kubisangiza abandi mu buryo bworoshye.
Umuntu watanze ikibazo cy’ubwisanzure bwo kumenya amakuru wohererejwe yakoresheje Sobanukirwa. Ushobora gusubiza icyo kibazo nk’uko wasubiza ikindi kibazo cyose. Itandukaniro rihari ni uko igisubizo uzatanga kizahita gishyirwa ku mugaragaro kuri interineti.
Niba ufite ikibazo cy’ubuzima bwite cyangwa izindi mpungenge, soma ibisubizo biri hano hasi. Ushobora no kuba wasoma ijambo ry’ibanze kuri Sobanukirwa kugirango umenye ibyo uru rubuga rukora byanditswe n’umwe mu barukoresha. Ushobora no gushaka umuyobozi ukorera kuri uru rubuga, ukareba n’irangamimerere ry’ibibazo byatanzwe hakoreshejwe uru rubuga.
Mu gusoza, twakira ibitekerezo n’inyunganizi ziturutse ku bakozi batanga amakuru. Ushobora kutwandikira.
- Kubera iki mushyira ahagaragara ibisubizo by’ibibazo by’ubwisanzure bwo kumenya amakuru? #
- Dutekereza ko hari inyungu nyinshi. Icy’ingenzi cyane ni uko bizatera abaturage umuhate wo gukurikirana no kugira uruhare mu mirimo ya Leta. Tunizerako bizatuma umuyobozi atabazwa ibibazo bimwe inshuro nyinshi. Dukurikije ko ibisubizo ku bibazo by’ubwisanzure bwo kumenya amakuru biba birimo amakuru areba abantu bose, kandi undi muntu uwo ariwe wese ashobora kongera kubaza umuyobozi, dutekereza ko nta mpamvu yatubuza kubishyira ahagaragara.
- Ese abantu babaza ibi bibazo babaho? #
- Yego. Kugirango tubashe gukurikirana ibisubizo, dukoresha imeli aderesi zitangwa na computer kuri buri kibazo. Nyamara kandi, mbere y’uko abantu bohereza ibibazo, buri wese agomba kubanza kwiyandikisha ku rubuga akoresheje imeli yihariye dushobora kugenzura. Ushobora gushaka urutonde rw’ibibazo buri muntu yabajije kuri uru rubuga.
- Imeli ntabwo ihagije nka aderesi ku kibazo cy’ubwisanzure bwo kumenya amakuru! #
- Yego, irahagije. Itegeko u Rwanda rukoresha ry’ubwisanzure bwo kumenya amakuru ryo mu 2013 rivuga ko amakuru ashobora “gusabwa n’umuntu ku giti cye cyangwa itsinda ry’abantu bakoresheje rumwe mu ndimi zemewe mu Rwanda nk’uko ziri mu itegeko Nshinga ry’u Rwanda. Amakuru ashobora gusabwa mu magambo, mu nyandiko, hakoreshejwe telefoni, interineti cyangwa ubundi buryo bwo kuvugana bitabangamiye iyubahirizwa ry’iri tegeko”.
- Ese ntabwo mwaba mutanga ibibazo bikomeretsanya? #
Sobanukirwa nta kibazo ibaza. Twohereza ibibazo abantu bakoresha urubuga rwacu babaza, kandi ni abantu babaho babaza ibyo bibazo. Birebe muri ubu buryo – Niba abantu benshi batandukanye babajije ibibazo bakoresheje imeli zitandukanye za Hotmail, ntabwo wavuga ko Microsoft yabajije ibibazo bikomeretsanya. Nicyo kimwe rero n’uko abantu benshi babaza ibibazo bakoresheje Sobanukirwa. Ikirenzeho, kuba ibibazo byose biba biri ku mugaragaro, byakorohera kureba niba hari umwe mu bakoresha uru rubuga wabajije ibibazo bikomeretsanya.
- Hari ikibazo ndi kubona kuri Sobanukirwa, ariko ntitwigeze tukibona kuri imeli!#
Niba ikibazo kiri ku rubuga, ni ukuvuga ko twagerageje kucyoherereza umuyobozi dukoresheje imeli. Niba cyitarabashije kwoherezwa, ubutumwa bw’uko kitoherejwe bugaragara ku rubuga. Ushobora kugenzura aderesi dukoresha ku muyoboro wa “Reba imeli y’ubwisanzure bwo kumenya amakuru” igaragara kuri paji y’umuyobozi. Twandikire niba hari indi aderesi yindi twakoresha.
Hari igihe ibibazo bitagenda kuberako byakuweho na ‘muyunguruzi wa sipamu’ zo mu itsinda rya IT ry’umuyobozi. Abayobozi bashobora kwirinda ko ibi biba basaba abo mu itsinda ryabo rya IT “kwemera” imeli yose yoherejwe na @sobanukirwa.rw. Ni mubidusaba tuzongera twohereze ikibazo cyose, ndetse/cyangwa tubahe ibindi bisobanuro bya tekinike by’uko twohereje icyo kibazo kugirango itsinda rya IT rishobore gukurikirana aho ubwo butumwa bwaba bwaragiye.
Mu gusoza, ushobora gusubiza ikibazo icyo aricyo cyose ku rubuga udakeneye imeli. Wakoresha ahanditse “Subiza ikibazo” hasi kuri paji ya buri kibazo.
- Ni gute ubara iminsi ntarengwa igaragara kuri paji z’ibibazo?#
-
Itegeko ry’ubwisanzure bwo kumenya amakuru rivuga ko:
Umukozi ushinzwe gutanga amakuru azafata umwanzuro ku kibazo cyo gusaba amakuru vuba bishoboka. Nyamara, icyo gihe ntikigomba kurenga iminsi itatu (3) y’akazi uhereye ku munsi yakiriyeho ikibazo .
Nyamara, Igihe gishobora kuba gito hakurikijwe ibi bikurikira:
1° Igihe amakuru yasabwe areba ubuzima cyangwa ubwisanzure bw’umuntu, amakuru agomba gutangwa mu masaha makumyabiri n’ane (24) uhereye igihe bakiriye ikibazo;
2° Igihe amakuru yasabwe n’umunyamakuru ku mpamvu zo gushaka amakuru, amakuru azatangwa mu minsi ibiri (2) uhereye igihe bakiriye ikibazo.
Niba umukozi ushinzwe gutanga amakuru yifuza kwongererwa igihe, itegeko rivuga ko “umukozi ushinzwe gutanga amakuru azasaba urwego rubishinzwe kwongererwa igihe cyo gutanga amakuru muri rumwe mu ndimi zikoreshwa mu gihugu akayatanga mu magambo, mu nyandiko cyangwa ubundi buryo bwa tekinoloji atabangamiye ibisabwa n’iri tegeko.”
Iri tegeko ryuzuye ushobora kurisanga mu Igazeti ya Leta nomero 10 yo kuwa 11.03.2013 ku rubuga rw’ibiro bya Minisitiri w’Intebe.
- Ariko se mu by’ukuri, ni gute ubara iyi minsi?#
-
Ushobora kubanza gusoma igisubizo ku kibazo kibanza. Mu mategeko, abayobozi bagomba guhita basubiza ibibazo by’ubwisanzure bwo kumenya amakuru. Niba badashoboye guhita basubiza, ni byiza ko bagaragaza impamvu byabagoye basobanura impamvu bari gutinda.
- Ni gute nakohereza dosiye nini itakwirwa kuri imeli?#
- Aho kugirango wohereze imeli, ushobora guhita usubiza ku rubuga, ukaba wanashyiraho idosiye. Kugirango ubashe kubikora, hitamo “subiza ikibazo” hasi kuri paji y’ikibazo. Twandikire niba naho itajyaho (tuvuge iri hejuru ya 50Mb).
- Kubera iki mushyira ku mugaragaro amazina y’abakozi ba Leta n’ibyo banditse muri imeli? #
- Dufata ko ibyo abakozi ba Leta bakora mu gihe bahawe akazi biba bireba abantu bose. Tuzakuraho ibyo yanditse ku bw’impamvu yihariye, reba guhindura amategeko.
- Mujya mushyira ahagaragara imeli cyangwa nimero za telefoni? #
Kugirango twirinde sipamu, duhita dukura imeli nyinshi na zimwe muri nimero za telefoni ku bisubizo. Ushobora kutwandikira niba hari iyo twasizeho. Ku mpamvu za tekinike, ntabwo buri gihe tuzikura ku mugereka, nko ku madosiye ari muri PDF.
Niba ushaka kumenya aderesi twakuyeho, twandikire. Rimwe na rimwe, imeli iba ari igice cy’ingenzi cy’igisubizo hanyuma tukayishyira ahagaragara ariko ihishe, iteye nk’igisobanuro.
- Ni irihe tegeko ryanyu rigenga uburenganzira bw’umwanditsi ku ma dosiye?#
- Itegeko ry’ubwisanzure bwo kumenya amakuru ‘ntiryita ku wasabye’, rero buri wese ku isi ashobora gusaba iyo dosiye kandi agahabwa inyandiko yayo. Niba utekereza ko kuba twashyize inyandiko runaka kuri interineti bibangamira uburenganzira bwawe bw’umwanditsi, ushobora kutwandikira ukadusaba kuyikuraho. Nyamara, kugirango wirinde ko hari abakomeza gusaba iyo nyandiko no kugirango dukomeze gukorana neza, twakugira inama yo kutabikora.
Niba utarabikora,, soma ijambo ry’ibanze -->
Naho ubundi kwemeza cyangwa se API z’abakora imbuga -->


text:
6
Nayituriki Apolonie ukoresha izina rya NayPolly mu buhanzi, usanzwe ari umubyeyi w’abana bane yinjiye mu mwuga wo kuririmba urukundo mu gusangiza abandi ubuhamya bw’uburyo amaze imyaka irenga 10 ashyingiwe ariko akaba atararebana igitsure n’umugabo ze bishobora bake.
Twerekeje mu karere ka Nyarugenge ahitwa Nyakabanda tuganira n’umubyeyi ufite abana 4 wiyemeje gufatanya inshingano z’urugo no kuririmba.
Yadusangije ko umugabo we ariwe wamwise NayPolly impine y’amazina ye ashingiye ku bw’ijwi rye n’uburyo ngo yumvaga azi kuririmba amuhatira kuyoboka umwuga.
Ati:”Mu buzima busanzwe njye nikundira kuririmba cyane, akenshi iyo ndi mu mirimo indirimbo zintera imbaraga sindambirwe cyangwa ngo numve naniwe.”
NayPolly ashimira umugabo we bakundana cyane umushyigikira mu bya muzika.Yahamirije umunyamakuru ko yiyemeje kuririmba urukundo ashingiye ku buhamya bwe bw’igihe cy’imyaka10 irenga ashyingiwe, akaba atararebana igitsure n’umugabo we.
Indirimbo ze ngo zigamije kwibutsa abashakanye kubahana,gukundana no kwizerana


text:
YASUWE 36
Ese Jay-Z aba muri Illuminati? Donald Trump, Katty Perry na Beyoncé abo bose bivugwa ko baba cyangwa bashyigikiye Illuminati. Umuryango w’ibanga bivugwa ko urimo abantu bakomeye cyane kandi bagenzura abatuye isi.
Niba waba utaranumviseho Illuminati, birashoboka ko waba warabonye ibimenyetso bavuga ko ari ibyayo.
Mpandeshatu (triangle), n’ijisho bita ko ribona byose riboneka mu noti y’idorari rimwe rya Amerika.
Mu mashusho y’indirimbo zimwe na zimwe, imirongo imwe y’abahanzi igaruka kuri Illuminati.
Nko mu ndirimbo S&M ya Rihanna bamwe bagaragaza aho yerekana ko ari umuntu ukomeye muri uwo muryango.
Kuki abahanzi bakunda gusetsa bavuga Illuminati?
Umunyamakuru akaba n’umwanditsi w’ibitabo David Bramwell avuga ko muri macye ari ugusetsa.
Hari benshi ariko batwarwa kandi bakemera izi nkuru.
David Bwamwell ati: “Ndibuka igihuha cyakwiriye mu 1966 ko Paul McCartney wo mu itsinda rya Beatles [ryari rigezweho cyane icyo gihe] yapfuye mu mpanuka y’imodoka atashye.
“Kandi ko yahise asimburwa n’umu-DJ wo muri Canada basa neza neza wahise yiga vuba kuririmba no gucuranga guitar nka Paul”.
David Bramwell avuga ko Paul McCartney ubwe atigeze ahakana icyo gitekerezo.
Kimwe na McCartney, Jay-Z, Beyoncé cyangwa Rihanna n’abandi, nabo ngo ntibajya bahakana ibyo bivugwa.
Illuminati ni umuryango ugenzura isi mu ibanga?
Illuminati, ubundi, wari umuryango w’ibanga koko wo muri leta ya Bavaria mu Budage mu kinyejana cya 18.
Abawugize barwanyaga imigenzo yose, amategeko y’amadini ndetse n’ubutegetsi bw’igihugu.
Banditse igitabo cy’itegeko ryabo ko intego yabo ari uguhagarika ibikorwa byose bibangamiye abantu, bakabaho nta kibagenga cyangwa kibagenzura nk’uko BBC yabyanditse.
Ntabwo babigezeho, kandi uwo muryango wabo ntaho uhuriye na Illuminati ivugwa uyu munsi nk’uko David Bramwell abivuga.
Igitekerezo cyayo kiriho ubu ni uko hari abemeza ko urugomo (violence) n’ituze byose ari bimwe.
Bamwe mu babyemeraga batyo ni abitwa ‘Discordian movement’, bashinzwe mu 1965 mu biro by’ubutegetsi muri leta ya Texas muri Amerika.
Greg Hill na Kerry Thornley, abahungu babiri bigaga kaminuza, bakoze inyandiko zo gushinga uwo muryango wabo mu buryo bwemewe.
Iyo nyandiko ishimangira ingingo ko “urugomo narwo ari ingenzi kimwe n’ituze”.
Mu myaka ya 1960 na 70, iyo myumvire yarakwirakwiriye mu banyeshuri kuko gukwiza ibihuha n’amakuru atari yo byihutaga.
Iyo ntego ariko bariya bahungu bombi baje kuyihakana.
Bramwell avuga ko aba bahungu bombi biyemeje kwandika igitabo kirimo ibyo bitekerezo byose bacyita “igitabo cy’aba-illuminati”
Bo batekerezaga ko byaba ari ibintu bishimishije gukwirakwiza urugomo n’amakuru y’ibinyoma ku bushake ku kitwa Illuminati, kandi babigezeho bandika inkuru zinyuranye bagaha ibinyamakuru.
Bandikaga inyandiko nyinshi bitiriye abantu batabaho, bavuga ko Illuminati atari ukuri cyangwa ari ukuri cyangwa hari abayishidikanyaho.
Icy’ingenzi kuri bo cyari uko icyo kiganiro kuri Illuminati buri wese yagombaga gukomeza kwibaza ikibazo ngo ‘ese koko Illuminati iriho?’
Igitekerezo cyakwiriye hose ku isi, igitabo banditse kandi cyarimo ibibazo bimwe nka ‘Ni inde warashe John F.Kennedy?’
Nubwo byinshi mu bitekerezo biri mu gitabo cyabo ari ibinyoma, byivangavanze n’amakuru amwe y’ukuri bituma hari ababyemera byose.
Icyo gitabo cyarakunzwe cyane ku buryo cyageze aho gikinwamo amakinamico na cinema.
Icyo gitabo n’izindi nyandiko bandikaga byinshi ubu ntibiboneka kuri Internet, ariko ibihuha kuri Illuminati byakomeje gukwirakwira uko abantu babiganira bamwe bakabyemera abandi bakabitangira ibimenyetso.
Gusa amaherezo n’ubundi umwanzuro ni uwawe, kwemera niba Illuminati ibaho cyangwa itabaho.


text:
Arkidiyosezi ya Kigali yizihije umunsi w’abarwayi tariki ya 9/2/2020 mu bitaro bya Ruli mu karere ka Gakenke abarwayi bahabwa ibiribwa ndetse n’ibikoresho by’isuku.
Ibitaro bya Ruli byizihije Umunsi Mpuzamahanga w’ Abarwayi ku nshuro ya 28 ndetse wabaye n’ impurirane n’ urugendo rwa Yubile y’ Imyaka 25 Ibitaro bya Ruli bimaze bitanga serivisi z’ ubuvuzi.
Kaneza Deogratias umuyobozi w’ibitaro bya Ruli avuga ko inkunga yatanzwe ku munsi w’abarwayi ari ibishyimbo bingana na 415kg, Soya 3kg, ibijumba 11kg, ifu y’ubugari 5kg, imyumbati 26 kg, isukari 10kg, Kawunga 4kg,Umunyu 6kg, Isabune amakarito 3 n’andi masabune 8 (tuges) amajerikani 2 y’amata ya lititro 20, umuceri ibiro 28 kg amapaki 2 y’impapuro z’isiku zo mu bwiherero (Papier hygienic, Imyenda yo kwambara 7 , Imbuto zo mu bwoko butandukanye byose bifite agaciro k’ibihumbi
176465, ikigo mbonezamirire cya Sr Louise (Centre Nutritionnelle Sr Louise) cyahaye abarwayi ibiro 25 bya Kawunga naho Paruwasi ya Rwankuba itanga isukari ingana n’ibiro 50, umuceri ibiro 25, ibijumba ibiro 25.
Mu gitambo cya Misa abakristu bahamagariwe gushyira mu bikorwa Ivanjili y’uwo munsi isaba kuba umunyu n’urumuri by’isi. Yabararikiye kurangwa n’ibikorwa kurusha amagambo, bikagaragarira mu uko bitangira abandi mu buryo bunyuranye, cyane cyane mu kwita ku mbabare n’abarwayi.
Yakomeje abagezaho ubutumwa Nyirubutungane Papa Fransisko yageneye uyu munsi mpuzamahanga w’Abarwayi, bubahumuriza kandi busaba buri wese kumva ko ikibazo cy’umurwayi ari icye. Papa kandi yibukije ko uburwayi bugaragara ku buryo butandukanye, ariko ko icy’ingenzi ari uguharanira ko muntu akira wese, ku mubiri, ku mutima no kuri roho.
Nyirubutungane Papa nanone aributsa abakora mu rwego rw’ubuzima guharanira gutunganya neza umurimo wabo.
“ Arabasaba kubahiriza agaciro n’ubuzima bwa muntu birinda guha urwaho ibikorwa biganisha ku guhuhura abarwayi, kubafasha kwiyahura cyangwa gukuraho ubuzima, kabone n’iyo byaba bigaragara ko indwara barwaye idashobora gukira”.
Umwe mu barwariye mu bitaro bya Rurli yashimiye Kiliziya kuba ibazirikana kandi ikabasabira. Yashimye uko abaganga babitaho, asaba ko umubare wabo wakwiyongera kugira ngo barusheho kwita ku barwayi uko bikwiye. Yanifuje ko imbangukiragutabara yajya itabara bose kandi ku gihe.
Ibi birori byasojwe no guha ifunguro abarwayi ndetse n’impano bari bagenewe.


text:
Muri icyo gihe, haza abantu batekerereza Yezu uko Abanyagalileya bari bishwe na Pilato, maze amaraso yabo akayavanga n’ay’ibitambo baturaga. Arabasubiza ati «Mukeka ko abo Banyagalileya barushaga abandi kuba abanyabyaha? Oya! Ahubwo reka mbabwire: nimuticuza, mwese muzapfa kimwe na bo.
Cyangwa se, ba bantu cumi n’umunani bagwiriwe n’umunara wo kuri Silowe, mukeka ko bazize kuba abanyabyaha kurusha abandi baturage b’i Yeruzalemu? Oya! Ahubwo reka mbabwire: nimuticuza, mwese muzapfa kimwe na bo.»
Nuko Yezu abacira uyu mugani ati «Umuntu yari afite igiti cy’ umutini cyatewe mu murima we w’imizabibu. Aza kuwushakaho imbuto, ariko ntiyazibona. Ni ko kubwira umuhinzi we ati ‘Uyu mwaka ni uwa gatatu nza gushaka imbuto kuri uyu mutini sinzibone. Wuteme, nta cyo umaze aha ngaha.’ Undi aramusubiza ati ’Shobuja, ba uwuretse byibura uyu mwaka, nywucukurire iruhande, maze nshyireho ifumbire. Ahari kera wazera imbuto; nutera uzawuteme.’»


text:
Umugabo uca inyuma umugore we akenshi ntaba yifuza ko yatandukana n’ umugore we wa mbere n’ ubwo aba amuca inyuma akajya gusambana ku ruhande.
Niba wajyaga wibaza impamvu umugabo wubatse asambana n’ abandi bagore ariko agakomeza kubana n’ umugore wa mbere iyi nkuru iraguha ibisubizo.
1.Akunda umugore we
Impamvu yemera gushyingiranwa n’ umugore wa mbere ni uko aba yaramukunze. Kuba agera aho amuca inyuma bishobora guterwa n’ ibibazo bitandukanye ariko ntabwo bisobanuye ko aba yamwanze niyo mpamvu ihabara cyangwa ibiro bya kabiri bitegereza ko areka umugore wa mbere ngo ashyingiranwe naryo rigaheba. Niba uri umukobwa ukaba ukundana n’ umugabo wubatse wizeye ko azareka umugore we mugashyingiranwa urata igihe cyawe kuko ntibikunze kubaho.
2.Abana be
N’ ubwo ingeso imunanira agaca inyuma umugore we wa mbere aba akunda abana be ku buryo atakwemera gutandukana na nyina w’ abana be ngo babeho batari kumwe.
3.Kumva uburyohe bw’ ahandi
Ntabwo umugabo aca inyuma umugore we kuko ashaka gutandukana nawe ahubwo akenshi abikora kugira ngo yumve uko abandi bagore bamera. Ntabwo aba ashaka gukundana n’ uwo mugore wa kabiri.
4.Amahitamo ya kabiri
Umugabo aba asanzwe afite umugore we umuha akabariro hafi yari buri uko abishatse ariko hari ubwo ashaka undi ku ruhande wo kwitabaza igihe umugore wa mbere amugoye akanga ko batera akabariro. Ibi rero ntabwo byatuma areka umugore we wa mbere kuko aba abakeneye bombi. Niyo mpamvu abeshya umugore wa kabiri ko amukunda ariko ntiyemere gusesa amasezerano afitanye n’ uwa mbere.


text:
Minisiteri y’Ibidukikije yatangiye gusubiranya ibishanga byangijwe
Yanditswe na MUTUNGIREHE SAMUEL
Minisitiri w’Ibidukikije Dr. Biruta Vincent yatangaje ko kugira ngo habungabungwe ibishanga neza bisaba kongera gusubiranya neza ibyangiritse ahanini biturutse ku mirimo yabikorewemo yo gucukura imicanga yo mu bwubatsi n’ibindi bikorwa byasize byangije ibishanga.
Yabitangarije i Kigali mu Karere ka Gasabo mu murenge wa Nduba mu kagari ka Gatunga mu gishanga cy’Agasharu mu muganda rusange usoza ukwezi kwa Kanama 2018, umuganda wihariye wo gusubiranya ibishanga byose mu gihugu byari bimaze kwangirika kubera ibikorwa bitandukanye, by’umwihariko ibikorwa byo gucukura ibumba, imicanga ababikoze bakagenda badasubiranyije ibyobo basize baciyemo.
Minisitiri Biruta ati: “Kuba dukora ibi ng’ibi, ni uko hari amabwiriza atarubahirijwe n’abakoze biriya bikorwa. Ubundi ibikorwa byose bikorerwa mu bishanga bitangirwa uruhushya n’inzego zibishinzwe; muri urwo ruhushya haba harimo ibyo wemerewe gukora ariko haba harimo n’ibyo ugomba kuzasiga igikorwa cyawe kirangiye birimo gusiba ibinogo no kongera kuringaniza aho wakoreye kugira ngo igishanga cyongere gikoreshwe ibindi.”
Yakomeje asobanura ko igihe ibishanga bitabungabunzwe neza bigira ingaruka ku cyo bimariye ubuzima bwa muntu n’ibidukikije muri rusange, bityo abantu badakwiye kumva ko ibishanga atari buri wese ukoreramo ibyo ashaka ngo hanyuma yigendere abisige uko byakabaye.
Ati “Ibishanga by’igihugu bidufitiye akamaro kanini, ni indiri y’urusobe rw’ibinyabuzima by’umwihariko inyoni n’ibindi, ariko ibishanga by’igihugu icyo bimaze byakira n’amazi aturuka ku misozi hirya no hino akaza akajya muri ibi bishanga, agatuza akinjira mu butaka akajya mu mazi y’ikuzimu n’ubutaka bwacu bukaboneraho gukomeza kumera neza noneho ayo mazi yazakenerwa tukayakurayo tukayakoresha.
Iyo ibishanga bitabungabunzwe neza, ibyo ntibiba bigishobotse. Ufashe itaka ryo ku musozi ukaza ukaritsindagira mu gishanga nk’uko bijya bikorwa iyo bagiye kubaka, igishanga nta bwo kiba kigishobora gukora icyo cyagenewe birimo kwakira amazi y’imusozi, byanze bikunze ikizakurikiraho ni umwuzure kuko nta handi amazi yinjirira mu butaka, ingaruka murazumva ni wa mwuzure twumva, amazi yahitanye abantu n’ibikorwa remezo n’ibindi”.
Bamwe mu baturage bo mu murenge wa Nduba batuye ahitegeye igishanga cy’Agasharu barimo Bigirimana Anastase, babwiye Imvaho Nshya ko bajyaga babona abantu bamwe na bamwe bacukura umucanga muri icyo gishanga ariko nabo bazi ko byangiza ibidukikije.
Bigirimana ati: “Hari ibinogo byinshi ugasanga amazi yaretse mu bishanga ariko ubu ubwo twahateranyije hakamera neza biragaragara ko n’iyo bagira igikorwa runaka cyo kuhakorera cyagirira abantu akamaro.
Ibikorwa byangiriza ibishanga ni nk’ibi byo gucuruza ubutaka bw’umucanga, kuko baba bahacukura ubutaka bwiza babutwara hagasigara ibyobo. Ubu nta muntu wakongera kuhangiza, natwe tugomba kuhabera maso, igikorwa cyateranyije abantu nta wakongera kucyangiriza”.
Mu gihugu hose habarurwa ibishanga 915, bingana na 10% by’ubutaka bwose bw’igihugu, muri byo 35 ni ibishanga bikomye, ibindi bikorerwamo ibikorwa bitandukanye birimo ubuhinzi, ubukerarugendo n’ibindi bibyara inyungu.


text:
Ikigo cy’Igihugu gishinzwe Ubumenyi bw’Ikirere (Meteo Rwanda) cyatanze ubujyanama bwafasha abantu kwirinda ingaruka zituruka ku biza mu minsi iri imbere iteganyijwemo imvura.
Bitewe n’uko imvura imaze iminsi iboneka mu bice byinshi by’Igihugu kandi mu minsi ikurikiranye, ikaba inateganyijwe mu minsi iri imbere kugeza ku wa 16 Mutarama 2021, Meteo irasaba Abaturarwanda kwitwararika bagakurikiza amabwiriza bahabwa n’inzego zishinzwe gukumira ibiza.
Mu itangazo yasohoye, Meteo Rwanda ishingiye ku iteganyagihe ry’iminsi 10 ryatanzwe ku wa 10 Mutarama 2021, rigaragaza ko mu Rwanda hateganyijwe imvura iri hejuru y’ikigereranyo cy’isanzwe igwa mu minsi 10 y’ukwezi; hagati y’itariki ya 11-20 Mutarama 2021, hagati y’itariki ya 13 na 15 akaba ari ho hari hateganyijwe imvura nyinshi cyane cyane mu bice by’amajyepfo y’iburengerazuba, yavuze ko iyo mvura izakomeza kugeza ku wa 16 Mutarama hirya no hino mu gihugu by’umwihariko mu Ntara y’Iburengerazuba no mu majyepfo y’iburengerazuba bw’Intara y’Amajyepfo.
Imvura iteganyijwe iri hagati ya milimetero 20 na 50 ku munsi, ikaba ituruka ku isangano ry’imiyaga rituruka mu Nyanja y’Abahinde ryongereye ubuhehere bw’umwuka mu kirere cy’u Rwanda.
Minisiteri Ishinzwe ibikorwa by’Ubutabazi ( MINEMA) na yo ikaba isaba abantu guha agaciro amakuru aba yatanzwe y’iteganyagihe.
Habinshuti Philippe Umuyobozi ushinzwe ibijyanye no gutabara abahuye n’ibiza muri MINEMA, avuga ko iyo amakuru nk’ayo atanzwe n’urwego rubifitiye ububasha atagomba kwirengagizwa, abantu bakwiye kumenya ko iriya mvura ishobora kugwa igatera ikibazo.
Ati: “ Twabwira abantu rero ko ari igihe cyo kuvuga ngo reka twigenzure, twitonde, reka tugire ibyo dukora kugira ngo imvura igiye kugwa itaza kudusiga mu bibazo wenda bisanga n’ibindi turimo gushaka gukemura”.
Arakangurira n’ Inzego z’ibanze kwegera abaturage no kubashishikariza kongera imbaraga mu gushyira mu bikorwa ubutumwa barimo guhabwa bakamenya ko mu mirimo yabo ya buri munsi bagomba gushyiramo ubwirinzi no gukumira ibiza. Bakareba niba ibyo barimo gukora bitatuma imvura ibona urwaho rwo kuba yatwara ubuzima bw’abantu cyangwa se ikangiza imitungo n’ibindi bikorwa remezo byubatswe.
Ufite inzu itaziritse igisenge neza akakizirika akagikomeza, utuye munsi y’umukingo cyangwa se mu manegeka, akaba agomba kwihutira gufata ingamba hakiri kare akirinda ingaruka zituruka ku biza.


text:
Umuhanzi wamamaye cyane mu ndirimbo zihimbaza Imana Theogene Uwirigiyimana wamamaye ku izina rya Bosebabireba Theo ,yavuze uburyo yateye abakobwa Bane inda n’ubryo yirukanwe mwitorero rya ADPER.
Mu mwaka 2018, uyu muhanzi wakunzwe cyane mu ndirimbo zirimo ubutumwa bwiza ,yagiyeavugwaho ubusambanyi ,ubusinzi byaje gutuma anahagarikwa mw’itorero rya ADPR mu gihe kingana n’umwaka.
Mu kiganiro yagiranye na Isimbi Tv yahishuye byose agira ati”Itorero nabarizwangamo rya ADEPR ryarampagaritse bitewe n’ubryo nitwaraga , banshinjaga ubusambanyi n’ubusinzi ndetse no gukorana indirimbo n’abapagani , barampagaritse igihe kingana n’umwaka “
Akomeza agira ati “ Njyewe abana nemeye mu itorero ni abana bane nateye inda abana 4, hanyuma abo ba nyina baje hano ni 2 hari bataje babiri kuko ni bane.
Hari n’abandi bajya bavuga ngo hari abandi nabyaye bari mu bindi bihugu,ariko siko byari bimeze , ntawe ,banvuga ibihugu nsanzwe njyamo ,watera inda mu mahanga usubiyemo banagufunga”.
Ubwo yahagarikwaga yarasabwe gusaba imbabazi abantu bose yahemukiye ndetse n’indi rya ADPER kandi avuga ko yabikoze ahereye no ku mugore we bafitanye abana barindwi.


text:
Umunsi w’Umurimo: Abakirisitu babwiwe ko umurimo ukoranwa ubwitonzi
Yanditswe na MUGISHA BENIGNE
Soeur Uwamariya Immaculée yabwiye abakirisitu ko umurimo ugomba gukoranwa ubwenge, ubwitonzi n’ubushishozi kandi ugatagatifuza uwukora, kandi ko Imana yahaye umuntu ubwenge buhagije butuma akora ibintu neza.
Yabigarutseho ejo hashize tariki ya 1 Gicurasi 2018, mu isengesho ryabereye i Gikondo ryari rifite insanganyamatsiko igira iti: “Umurimo ukozwe neza ni isoko y’urukundo”, ryahuje abakozi b’ibigo binyuranye bikorera mu gice cya Gikondo mu rwego rwo kwizihiza umunsi w’umurimo no gushimira Imana ku mbaraga yabahaye zo kuwunoza
Mu nyigisho yatanzwe na Soeur Uwamariya Immaculée, yagize ati “Umurimo ukwiye gukoranwa ubwenge, ubwitonzi n’ubushishozi kandi ugatagatifuza uwukora, cyane ko kwitagatifuza ari impano mwenemuntu yahawe n’Imana n’ubwenge burenze ubw’ibindi biremwa byose.”
Soeur Uwamariya yagarutse ku mikoranire ikwiye kuranga umukozi n’umuyobozi, ko bakwiye gushyira hamwe bakungurana inama.
Ati: “Umuyobozi akwiye kubera uwo ayobora urumuri n’urugero kugira ngo amwigireho, umukozi na we akwiye gushyira mu bikorwa inshingano ze nk’uko ziri, kandi ibyo byose bikaza bifatanyiriza hamwe n’ibindi byinshi gusingiza Imana.”
Yasabye abakoresha gufata neza abo bayobora, ati “Wowe mukoresha jya umenya ko umwanya ufite mu kazi n’umurimo ukora wabihawe n’Imana kandi yabiguhereye kubera abandi umugisha, wukoreshe neza ugufashe kwitagatifuza no kwegera Imana kurushaho.”
Abakozi bakaba barasabwe gukora umurimo wabo neza kuko aho bari hari n’abandi bifuza kuhaba, avuga ko abakozi kandi bagomba korohereza ababayobora kugira ngo imirimo igende neza, bakirinda kubananiza no gukorera ku jisho.
Soeur Uwamariya kandi yagarutse ku bakozi bo mu rugo badakunze guhabwa agaciro n’abakoresha babo kandi bafatiye runini ingo nyinshi.
Yanenze abakozi n’abakoresha barutisha Imana akazi, ko bakwiye gukora bakagira n’umwanya wo gusenga kandi imirimo ikarushaho kugenda neza.
Yagarutse ku nyandiko ya Mutagatifu Benedigito igira iti “Habeho amasaha umunani yo gukora, amasaha umunani yo gusenga n’amasaha umunani yo kuruhuka.”
Yongeyeho ko abakoresha bakwiye kujya bagira umwanya wo gushimira abo bayobora, ibyo bigatera ineza n’amahoro mu mitima y’abakozi banyu.
Ati “Kugira ngo umurimo ube isoko y’umunezero, ni uko ukoranwa ibyishimo n’amahoro, ni ngombwa ko abakoresha babiba amahoro mu bigo bayoboye cyangwa mu bo bakoresha kugira ngo wa murimo ubere uwukora isoko y’ibyishimo n’amahoro.”
Bamwe mu bari bitabiriye iri sengesho bavuze ko inyigisho bahawe zibubatse kandi zibateye imbaraga zo gukosora ibyo batakoraga neza.
Mukamunana Ernestine yagize ati “Iyi nyigisho iranyubatse, inteye imbaraga zo kwisubiraho ku makosa nakoraga haba iwange mu rugo no mu kazi kampemba. Hari ubwo najyaga ntaha nkinjira sinsuhuze umukozi, uyu munsi banyigishije ko ari amakosa kandi koko ni byo.”
Kabundi Narcisse na we ni umwe mu bitabiriye iri sengesho n’inyigisho, yavuze ko hari ubwo ashobora kuba yabangamiraga abo ayobora atabizi, ariko ngo guhera uyu munsi amaze kumva iyi nyigisho ya Soeur Uwamariya, ngo agiye kwivugurura, age abasha gushimira abakozi mu gihe bakoze neza, kandi ngo n’abakoze amakosa abagire inama atabahutaje.
Isengesho ryitabiriwe n’abakirisitu Gatolika banyuranye n’abakozi bo mu bigo binyuranye birimo PSF, RRA, MAGERWA, Ishyirahamwe ry’abunganizi muri Gasutamo, NAEB, RSB, SDV, RBC na REMA.


text:
Musanze: Imihanda yubakwa mu nsisiro izuzura bitarenze Kamena
Yanditswe na NGABOYABAHIZI PROTAIS
Banki y’Isi itera inkunga ibikorwa byo kubaka imihanda mu nsisiro z’Akarere ka Musanze iratangaza ko hakurikijwe aho ibikorwa bigeze, iyi mihanda izuzura muri Kamena.
Imihanda irimo kubakwa ifite ibilometero bisaga 4,5; abaturage bagahamya ko iyi mihanda ije kubakura mu bwigunge ndetse n’ubutaka bwabo bukagira agaciro.
Zishan Karim Lennarz impuguke mu by’imigi muri Banki y’Isi yavuze ko yishimiye ko ibikorwa byo kubaka iyi mihanda bigenda neza, ati: “Ibi ni ibikorwa byatewe inkunga na Banki y’Isi, twishimiye ko bigenda neza, n’uburyo Leta y’u Rwanda ibikurikiranira hafi, twizeye tudashidikanya ko uyu mushinga uzaba urangiye gushyirwa mu bikorwa muri Kamena uyu mwaka duhereye ku buryo ibikorwa birimo kugenda. Tuzagaruka kureba aho bizaba bigeze icyo gihe”
Yavuze ko iyi ni imihanda yatoranyijwe na Leta y’u Rwanda iterwa inkunga na Banki y’Isi.
Ati: “Twumva ko ari umushinga uzagirira akamaro abaturage ku buryo bufatika bakavugurura imibereho yabo, iki gikorwa kandi kigamije no gutunganya imigezi inyura mu mujyi wa Musanze, ituruka muri parike y’ibirunga”.
Umwe mu baturage bo murenge wa Muhoza ahubatswe iyi mihanda n’ibiraro binyuranye, Muhire Jean Bosco, yagize ati: “ Kuba turimo kubakirwa imihanda irimo kaburimbo, iki ni igikorwa kije guhesha agaciro imirima yacu, ndetse n’iterambere rigiye kutugeraho mu buryo busesuye, wajyaga mu mugi guhaha ukaza na moto mwagera ku kiraro ukavaho ukongera gutegereza umuntu wikorera ku mutwe.
Iyi mihanda rero ije gukemura ibi bibazo byose, tugiye kujya tuzigama amatike, kandi n’umutekano wacu ugiye kwiyongera kuko amazi yazaga akajyana ibintu byacu kubera ko nta biraro byari bihari, ariko ubu ibiraro ku mugezi wa Rwebeye, Susa, Muhe n’ahandi ubu birimo kubakwa ku buryo dufite ikizere ko haba mu mvura tuzajya twambuka uko dushatse”.
Yakomeje agira ati: “Kongera guherekeza abana bacu ku ishuri ubu turabisezereye bazajya bigeza ku ishuri, nta bwo twari tuzi ko mu mudugudu wacu haza kaburimbo nk’iyi, ikindi dushima ni uko iyubakwa ry’iyi mihanda ryatumye tubona akazi ubu tukaba twiteza imbere ”.
Umunyamabanga Nshingwabikorwa w’Akarere ka Musanze Bagirishya Peter Claver avuga ko ari imihanda izaba ikoze neza kandi abaturage basabwa kuyifata neza kuko ari iyabo.
Iyi mihanda ireshya n’ibilometero 4.5 ikaba izuzura itwaye agera kuri miliyari 5 na miliyoni 100 z’amafaranga y’u Rwanda abaturage bavuga ko izahindura isura y’umujyi wabo.


text:
Musanze:Ikiraro gihuza abatuye Musanze na Gakenke cyari cyarangiritse cyarasanwe
Yanditswe na NGABOYABAHIZI PROTAIS
Abaturage bo mu mirenge ya Muko mu karere ka Musanze na Rwaza mu karere ka Gakenke, barishimira ko ikiraro cya Gatsata cyari cyarahagaritse ubuhahirane hagati yabo ubu cyubatswe neza, ubu bakaba baravuye mu bwugunge.
Bizimana Kamana Robert, umuturage wo mu karere ka Gakenke unyura kuri iki kiraro buri munsi, yabwiye Imvaho Nshya ko kuba cyarakozwe byaborohereje ubuhahirane, ubu bakaba bahamya ko bagiye kurushaho kwihutisha iterambere.
Yagize ati “Iki kiraro mu mezi agera kuri 3 cyamaze cyarangiritse ni ibintu byari byaraduhejeje mu bwigunge, nta muntu wari ukibasha gutuma umwana we muri Musanze kuko yabaga yizeye ko atagaruka kubera ko amazi yo kuri kiriya kiraro yamutwara, ubu umuntu yari yarabaye nyamwigendaho n’uje kugutahira ubukwe ntakuzanire intwererano uko yayiteguye.
Ubu igitoki rwose wabonaga gikwiye amafaranga ibihumbi 8 cyaguraga 3500. Ariko noneho aho bagisaniye nkubwiye ko ubuhahirane rwose ubu ni ntamakemwa, turageza umusaruro wacu ku masoko cyane cyane ayo muri Musanze, kuko ni umugi ugendwa na benshi kandi ufite isoko rigari”.
Uyu muturage akomeza ashimira Leta izirikana umuturage ikamushakira ibisubizo mu bibazo aba yahuye na byo byose, akizeza ubuyobozi ko na bo ngo biteguye gukomeza kukibungabunga kimwe n’ibindi byubatswe muri aka karere.
Umuyobozi w’akarere ka Musanze wungirije ushinzwe iterambere ry’ubukungu, Ndabereye Augustin, yagize ati “Kiriya kiraro koko ni cyo gihuza uturere twa Musanze na Gakenke, ku buryo rwose usanga abaturage bakifashisha mu migenderanire ndetse no guhahirana, iyo cyangiritse rero abaturage bahera mu bwigunge.
Ubu rero cyarasanwe, ku buryo ndetse ubu kimaze amezi agera muri 8 gikoreshwa, ubu rero icyo mbasaba nk’uko bahinga bakeza, nibabyaze umusaruro amahirwe ya kiriya kiraro, birinda kugisenya no kucyangiza, nk’uko usanga hari bamwe batwara nk’ibyuma bicyubatse”.
Iki kiraro muri rusange gifasha abaturage bo muri Musanze, Ngororero na Gakenke, kuko umusaruro uvuye muri turiya turere cyubatsemo werekezwa muri Vunga, isoko rihurirwamo n’abaturage ba turiya turere 3. Imirimo yo kucyubaka yatwaye amafaranga asaga miliyoni 35.


text:
Ibaruwa Habyarimana Yuvenali yandikiye Kagame Pawulo muri 1994
Kwa Data wa twese, tariki ya 30/07/1994
Nyakubahwa Kagame Pawulo,
Ni byo koko, waratsinze ugabana u
Rwanda. Ariko se uzashobora no kuruyobora ? Sinabihamya. Mu by’ukuri nifuza ko
byakunanira. Ariko na none kubera ukuntu abanyarwanda batesetse bikabije, reka
nkugire inama zagombye kugufasha kubategeka neza no kuyobora igihugu kugira
ngo kitazongera kikagwa mu mahano.
Nkuko ubizi neza, abanyarwanda banyitaga
UMUBYEYI. Kandi koko nari we. Ibyo ari byo byose nta ko ntagize. Yego abatutsi
ntibari bafashwe neza cyane ndetse n’abanyanduga nabanje kubakanda. Ariko
kandi nashyiraga mu gaciro nkageraho na bo nkabibuka. Niba ugira ngo ndabeshya
uzibarize ba Kajeguhakwa, Rwigara, Makuza, Majyambere, Rubangura, Katabarwa n’abandi
ntarondoye, bazakubwira ukuntu nari umuntu mwiza.
Ku kibazo cy’impunzi z’abatutsi rwose
sinitwaye neza. Ariko kandi ndahamya ko iyo Fred Rwigema ataza gupfa
urw’amarabira tuba twarashyize tukumvikana. Gusa rero burya ngo inzira
ntibwira umugenzi kandi uko byagenze ibara umupfu.
Icyakora biriya byo kwigira nyoni
nyinshi ukabeshya abanyarwanda n’amahanga ngo Bizimungu ni we Perezida,
bizakugaruka nta kabuza. Wa mugani wa Nsekarije, burya abanyarwanda bose bazi
ubwenge. Buriya barakureba kandi abenshi ni abaguteze iminsi. Cyane cyane
uritondere abo wita abatoni bawe. Nizeye ko Lizinde na Kanyarengwe bakubwiye
ibyanjye na bo.
Abandi ukwiye kwitondera ni abahutu muri
rusange. Ntuzatwarwe n’umujinya ngo ushake kwihimura. Aho uzi indishyi
napfanye ku mutima kubera abanya Gitarama naritaguye muri 1973 maze gukora
coup d’Etat ngakuraho Kayibanda ?
Ariko mbere na mbere uritondere abatutsi
barokotse. Bazabanza bagufate nk’UMUKIZA wabo kubera kutamenya. Propagande
yawe buriya iracyabahumye amaso kandi ni mu gihe. Ngo umutima usobetse
amaganya ntusobanura amagambo. Ariko umunsi bamenye ukuri kose, ndakurahiye
ntuzabakira. Umunsi bavumbuye ko wagize uruhare rukomeye mu ishyano
ryabagwiriye igihe wafataga icyemezo cyo kunkocora mvuye i Dar es salam,
indege yanjye ukayishwanyuriza mu kirere hejuru ya Kanombe maze igisuguri
cyanjye kikagwa mu rugo ahahoze ari iwanjye, nkubwije ukuri, icyo gihe
uzatangire uzinge utwangushye, kuko iminsi yawe izaba ibaze.
Uramenye kandi ntuzishinge abanyamerika
nk’uko niringiye abafaransa bakantamaza. Ubu baracyagukeneye. Bazagukoresha
bigarurire Zaïre ndetse n’akarere kose k’ibiyaga bigari. Bazakogeza cyane
bakugire igitangaza muri Afrika ariko ntibazatinda kuguhararukwa
bakakwipakurura izuba riva ukumirwa. Uramenye ntuzakomeze kwibasira ba rutuku
nabonye abafaransa bo ubogeraho uburimiro. Burya abazungu bose ni bamwe,
ntuzatinda kubimenya.
Undi mugabo rero ugomba kwitondera ni
Museveni kuko utarebye neza ni we waguhitana dore ko mu by’ukuri ari we ukesha
icyo cyubahiro. Uramenye rwose utazaba nka wa wundi utazi ikimuhatse.
Mu gusoza uru rwandiko rero, ndashaka
kukubwira ko abanyarwanda batoroshye. Barandirimbye biratinda. Bankorera
animasiyo biraryoha, ariko umunsi wo kumpagurukana wabaye umwe gusa.
Ntuzishinge iceceka ryabo, burya baba bategura kuzaguhirika. Umunsi watangiye
kubona za taragiti mu mugi, ukumva bahwihwisa imyigaragambyo, ingabo zawe
zigatangira kukwigarika, uzitegure gukuramo akawe karenge.
Kuko ntakubeshye benshi bangiriye inama
zo gufungura amarembo ya demokarasi hakiri kare. Ndetse burya na mbere y’intambara
y’ukwakira, hari abansabye kureka impunzi z’abatutsi zigataha ndetse
tugasangira n’ubutegetsi. Ariko bose nabimye amatwi, mpitamo kwiyumva jyenyine.
Uramenye rero ejo utazapfa urwo napfuye.
Uwawe n’ubwo wamwivuganye,
Habyarimana Yuvenali.


text:
Bene Data Bayobozi b’Ubucidikoni, Bapastori, Barimu b’Amakanisa, Bayobozi b’Amatoreroshingiro, Bakristo mwese,
Turabaramukije mu Izina rya Yesu Kristo, Umwami n’Umukiza wacu, mugire Paska nziza!
Paska ni umunsi mukuru w’ingenzi cyane mu Byanditswe byera no mu Itorero, birakwiriye ko abakristo dushishikarira kuwizihiza kandi tuzirikana icyo utwigisha. Paska mu Isezerano rya Kera ni ijambo risobanura “Kunyuraho”. Urupfu rwageze ku Bisirayeli rurahita rutagize icyo rubatwara kubw’ikimenyetso cy’amaraso y’umwana w’intama yasizwe ku nkomanizo z’imiryango y’inzu zabo (Kuva 12:21-23). Urupfu rubabaza inyamaswa, rugatera abantu ubwoba cyane ariko imbaraga zirutsinda zarabonetse; Haleluya! Kubwo amaraso ya Yesu Kristo y’Isezerano rishya no Kuzuka kwa Yesu, urupfu rurahita kenshi muri ubu buzima rutagize icyo rudutwara. Ariko nubwo twapfa, muhumure dufite ibyiringiro. Ku iherezo ry’ubuzima bwa none bw’abakristo, gupfa kwabo kuba gusinzira kuko imbaraga z’Iyazuye Yesu Kristo natwe zizadukangura, zizatuzura mu rupfu, twinjire mu bugingo bushya (Rom 8:11; 1 Tes 4:14). Haleluya!
Muri ibi bihe bya Covid 19, icyo abantu benshi bashobora kuba baribwiye mu mitima yabo ni iki ngo “Turapfuye we! Turashize!” Ni ko bikunze kugenda igihe cy’ibiza, indwara, ibyorezo, amapfa n’inzara, imbamutima ziba zuzuye “noneho birarangiye y’urupfu”. Pawulo yanyuze mu makuba kenshi yamuhagaritse umutima akabona agiye gupfa byarangiye, ariko Imana izura abapfuye yashoboye kumurokora urupfu kenshi: “twaremerewe cyane kuruta ibyo dushobora, ndetse bigatuma twiheba ko tuzapfa, twibwira ko duciriweho iteka ryo gupfa kugira ngo tutiyiringira, ahubwo twiringire Imana izura abapfuye” (2Kor 1:9).Twizihiza Paska, twibuke ko Yesu yazutse ari muzima, twizere ko iyo turi kumwe na we ubuzima butsinda urupfu, ibyapfuye bikagarura ubuzima. Ibyiringiro byacu ni ukubaho mu izina rya Yesu, ni ukubona ibihe byiza bigaruka, ibyo twabuze bigaruka, ni ukubona Imana idushumbusha.
Ku batakaje ukwizera n’agakiza kabo cyangwa basubiye inyuma mu by’inzira y’Imana, Yesu arashaka kubazura mu rupfu rw’ibyaha akabasubizamo ubugingo buzima, arashaka kubongeramo imbaraga nshya, nimumwizere, mumugarukire kandi mumwisunge iminsi yose. Abacogojwe n’amaganya n’ibibazo muhura na byo, Yesu arabaha imbaraga zo kwihangana no kunesha ibibagerageza nk’uko yanesheje. Abagihagaze neza mu gakiza, mubishimire Umwami wacu Yesu, mwirinde mutagwa, ntimwiyiringire ahubwo mwiringire gushobozwa na Kristo abahe imbaraga zo gukomeza urugendo rujya mu ijuru (1Kor 10:12-13; Fili 4:13).
Muri uyu mwaka wa 2021, intego ya Diyoseze ya Shyogwe twibuke ko ari “Tugende mu butware bwa Yesu duhindure” (Mat 28:19-20). Turahamagarirwa kugeza ku bandi inkuru nziza yo kuzuka kwa Yesu, tukabamenyesha ko Yesu yatsinze ibyaha n’urupfu ngo tubone ubuzima n’ubugingo buhoraho. Nuko imibiri n’imitima yacu bibanze gupfa ku byaha ngo tube dupfanye na Yesu wapfiriye ibyaha byacu, tubeho ubuzima bushya bunezeza Umwami wacu wudupfiriye akanatuzukira (2 Kor 5:15). Ni bwo dushobora kwambikwa ubutware n’ubwiza bwe nk’uko yabuhawe amaze kuzuka, tukabugenderamo tugahindura benshi bakaba abigishwa ba Yesu by’ukuri. Bene Data, tugende dutarure intama zazimiye, dukomeze izinaniwe, twomore izakomeretse, twunge izavunitse, tubikore mu butware bwa Yesu Kristo.
Mu kwizihiza iyi Paska, Bene Data, nimumenye kandi mwakire ubuzima n’ubugingo Yesu atanga, muhimbaze urukundo n’imbaraga by’Imana byadukuye mu bubata bw’ibyaha n’urupfu kandi mugendere mu butware bwa Yesu muhindure. Nimugere ku mbata z’ubusinzi n’itabi n’urumogi, ku mbata z’ubusambanyi, uburaya, n’ubutinganyi, muhindure. Nimubwire ababaswe no kuragura, kuraguza no guterekera ko Yesu akiza. Nimuhugure abubatse ingo bahohoterana, baharirana inshingano z’urugo, baca inyuma abo bashakanye, abataye ingo, abashaka ubutane n’abo bashakanye, abatita ku burere bw’abana babo, abatazi uko bashobora kuzamura ingo zabo zikava mu bukene bukabije, abatagira isuku ku myambaro no ku mubiri no ku bikoresho byo mu rugo, n’abatagira ubwiherero, kugira ngo bashobore kugera ku buzima buzira umuze, ku mibanire myiza n’iterambere ry’ubukungu. Nimwegere ingimbi n’abangavu, mubatoze kwiyubaha no kwirinda ubusambanyi n’ihohotera rishingiye ku gitsina mu rwego rwo kunezeza Imana no gukumira inda zitwarwa n’abangavu. Bakristo, nimugire umwete wo kubungabunga ibidukikije mutera ibiti bisanzwe n’ibiti byera imbuto ziribwa ku butaka bwanyu no ku butaka bw’itorero kandi mubikangurire abo muturanye. Abakerensa amabwiriza yo kwirinda icyorezo cya Covid 19, mubahwiture kugira ngo barinde ubuzima bwabo n’ubwa bagenzi babo.
Nuko Umwami wacu Yesu Kristo ubwe, n’Imana Data wa twese yadukunze ikaduha ihumure ry’iteka ryose n’ibyiringiro by’iteka ryose, kubw’ubuntu bwayo ihumurize imitima yanyu, ibakomereze mu mirimo yose myiza n’amagambo yose meza, iminsi yose, Amen (2 Tes 2:16-17).
Nongeye kubifuriza Paska nziza ubwanyu n’imiryango yanyu!
Mgr. Dr. Jered Kalimba
Umwepiskopi wa EAR Diyoseze ya Shyogwe.


text:
Yanditswe na SIBORUREMA Isaac
Mu gihugu hose hamaze iminsi humvikana ibiza bidasanzwe. Abatari bake bahasize ubuzima. Mu Murenge wa Bweyeye na ho hakozweho. N’ubwo wisanganiwe ibibazo by’ubwigunge kubera ishyamba rya Nyungwe n’ibikorwa remezo bidahagije, iyo imvura iguye bihumira ku mirari.
Iyi Bweyeye ni umwe mu Mirenge 18 igize Akarere ka Rusizi. Kujyayo no kuvayo, kuva na kera ntibikunze koroha kubera imisozi ihanamye cyane. Ku by’ingendo muri rusange, umuturage agera ku Karere akoresheje nibura amasaha 3 n’imodoka(iyo yabonetse). Hari n’ubwo bisaba kunyura i Burundi(kuzenguruka) kugira ngo agere mu yindi mirenge aciye Bugarama.
Ariko ubu noneho kubera ibiza byahibasiye, no kujya mu tugari ntibigishoboka. Nk’akagari ka Rasano kanyuramo umuhanda umwe rukumbi werekeza Nyabitimbo ugana Bugarama, noneho byabaye ibindi. Abarwayi bo kuri Poste de Santé yaho basubiye ku kabo, kuko na ambulance cyangwa moto itabona aho inyura.
Mu gutabara no kwirwanaho, abaturage ntako batagize. Barahagurutse barakora, ariko igice kinini kirenze ubushobozi bwabo. Bitewe n’uko kwiturira Ibutumvingoma, biragoye ko bazabona gitabara vuba. N’abayobozi babonye urundi rwitwazo. Natwe turabireba bikatuyobera. None se koko banyura he baje kubasura?
Abapadiri n’abakristu ba paruwasi ya Rasano bakoresheje imbaraga nyinshi kugira ngo nibura haboneke akayira gakomeza kubahuza na Bweyeye. Ariko se bizamara kangahe? Bamwe barabireba ngo ni uguhebera urwaje, nta kundi, Bweyeye izakomeza ibe iy’inyuma y’ishyamba. Dufite impungenge ko izibukwa ar’uko imvura yahise.
By Siborurema Isaac/RASANO


text:
Si igihe cyo kudagadwa! Iki ni igihe cyo gukorera Imana dutegereje kugaruka kwa Kristo Yesu
Yanditswe na: Ubwanditsi2021-03-11 18:42:31
Birashoboka cyane ko wacitse intege ukava mu gakiza, ugasubira inyuma ariko urahamagarirwa kugaruka mu gakiza bikitwa none. Amatorero menshi yatakaje umubare utari muto w’abakristo baguye mu bihe bya Covid 19, byanateye urujijo kuri bamwe batana inzira yo gukorera Imana batakaza kwizera. Bababayeho mu bwoba ntibitaye ku kugaruka kwa Kristo.
Ese Covid-19 twayitwayemo gute, ubu tuyifashemo dute nk’abakristo?
Abahagaritse imitima ngo turashize, icyo twavuga nuko gukunda isi bibuzuye kurenza uko bakunze ijuru. Nyamara hari umuririmbyi wagize ati: “Iyaba mfite amababa nk’ay’abamalayika, mba ngurutse nkagerayo , nkaba i Siyoni iteka...”
Mu bakobwa 10 batanu bari abapfapfa, abandi 5 bari abanyabwenge. Bwije cyane abapfapfa barasinziriye nta mavuta bafite mu matabaza yabo. Ariko abanyabwenge bari bafite amavuta ahagije kandi bari maso. Matayo 25:1-13
Covid-19 yaje nk’umwijima. Nubwo bwije hose ku isi, abakristo b’ abanyabwenge barimo gusenga, basoma ijambo ry Imana bakarihuza n’ubuzima babamo, biyeza, bitunganya. Kandi bashimira Imana mu izina rya Yesu ko ibimenyetso byo kuza kwe bikomeje kwisukiranya!
Abakristo b’abapfapfa bo, aho guhumuriza abandi barahuze, barahererekanya ibihahamura abantu batazi niba ari n’ukuri, ibitandukanye ku rukingo rwa Covid 19, aho kwishakira amavuta ahagije mu gihe nk’iki cy’umwijima.
Antikristo ntabwo yazanywe na covid-19 n’inkingo nkuko bamwe babyizera, kandi wenda atari n’ukuri. Antikristo yahozeho kuva Kristo avutse: Umwuka wo muri Herodi yica impinja, wari umwuka wa Antikristo, Matayo 2:1-23. Umwuka wari muri Nero, atwika abakristo wari uwa Antikristo. N’ibindi byinshi cyane byagiye bigaragaza imikorere ya Antikristo birahari.
Uyu mwuka wa Antikristo rero, uko iminsi ihita ugenda urushaho gukorana umwete kuko Satani azi ko iminsi ye yegereje. Icyakora ku bakristo b’ukuri ibi ntibibahagarika umutima ahubwo bakora ibyo Umwami wabo yababwiye:" Muzararame mwubure imitwe yanyu( musenge) kuko gucungurwa kwanyu kuzaba kwenda gusohora”. Luka 21: 28
Urukingo rwa Covid-19
Mu mategeko mpuzamahanga, ntawe bakingira ku ngufu ariko naho babikora ku ngufu, kuki ufite ubwoba? Niba ukijijwe, niba wumvira Umwuka Wera ni ibiki utinya?. Gukorera Antikristo ni ukugambana, ni ugusambana, ni ukwiba, ni ukutababarira n’ibindi byaha byose bigutandukanya na Kristo.
Inganda ziri gukora izi nkingo, ni nazo zatugaburiye imiti yose twanyoye kuva tukivuka, n’inkingo zose twahaye abana bacu zaturutse iyo. None ko muhahamuwe n’urukingo? Mbese koko ni urukingo, cyangwa ni imitima itarimo Kristo yatumye muhahamuka?
Ese koko tuzi imbaraga z’Imana tuvuga ko dukorera? Daniel ntiyijyanye ari iBabuloni, byaramugwiririye nyamara yagumanye ukwizera Imana. Basabye gupfukamira ikigirwamana, Daniel arabihakana. Bamutegeye ku Mana ye gusa. Igihe bateguye intare zo kumurya, Daniel ntiyari abizi, yarisengeraga gusa. Bazimujugunyemo Imana yohereje Malayika murinzi, kumurwanirira.
Ibi byabaye no kuri Saduraka na bagenzi be , mu itanura ry’umuriro, kandi ibi byabaye no kuri Petero mu nzu y’imbohe... Abakristo ntibakwiye gutinya Covid 19 n’ingaruka zayo, ahubwo dore icyo bakwiye gutinya:
Ubwoba ukwiye kugira, ni uko umubano wawe n’Imana urimo akibazo. Garuka ku Mana, wirinde icyaha cyose n’igisa nacyo, ikigushuka cyose gukora icyaha, ube nka Saduraka Meshaki na Abedenego. Ugambirire kutiyandurisha ikibi cyose. Maze Satani agutegere ku Mana yawe gusa, yo ubwayo ni yo izakuneshereza.
Umwami washyize ba Meshake mu murimo, niwe wategetse ko Imana yabo yubahwa mu gihugu hose. None mwaretse Imana yacu ikigaragariza muri twe, mwaretse gushya ubwoba nk’abatagira Imana! Bamwe mu bakristo b’iki gihe bataniye he n’Abisraeli ku nyanja itukura? Amaganya, kurira no gushidikanya imbaraga z’Imana babihuriyeho.
Umuririmbyi ati:" Kubaho ni Kristo no gupfa n’inyungu, ku mukristo wese w’ukuri. Ni ibiki biguteye ubwoba, ufite ubwo ko uzapfa? Niba koko ukijijwe neza, ugira ngo urupfu si inyungu kuri wowe?. Benshi bafite ubwoba buterwa n’ubujiji ko mu nkingo za Covid 19 harimo Antikristo ariko ibyo ni ukwibeshya. Nkuko twabibonye haruguru, Anti kristo we ni uwakera yaje kera.
Antikristo ari mu bakristo basambana, Antikristo ari mu bakristo babanyamoko. Antikristo ari mu bashumba bagambanirana, Antikristo ari mubishushanya mu nzu y’Imana. Tubwirize abantu kwihana no gukizwa, uko niko kwirukana Umwuka wa Antikristo muri twe, bityo nibwo tuzahinduka abageni ba Kristo.
Ijisho ry’Imana riri ku mugeni wa Kristo: Mugeni we , Yesu yagukoye amaraso y’igiciro. Azi n’aho utuye ko ari mu isi y’abagome, kandi nk’uko imisozi igose uyerusalemu, niko nawe urinzwe, Zaburi 125: 2. Urukingo ntabwo ari rwo ruzakurimbuza, uzarimbuzwa n’ibyaha utihannye.
Korari Hoziana yararirimbye ngo:" Witinyishwa n’ibigeragezo, menya ko Yesu yanesheje, amakuba n’ibyago by’umukiranutsi ni byinshi, ariko Imana ibimukiza byose. Nubwo Satani yahagurutse hamwe n’abadaimoni be, komeza urwane intambara yo kwizera, mu izina rya Yesu uzamutsinda”.
Turwane intambara yo kwizera, kuko umukiranutsi azabeshwaho no kwizera. Ntabwo abeshwaho n’ubuhanuzi bucicikana hirya no hino bukanacanganya, abeshwaho no kwizera Kristo. Mukomezanye imitima kubwirana ibi, Amena!
UBUNTU BW’UMWAMI YESU KRISTO BUBANE N’ABAMWIZERA BOSE, AMENA!


text:
Nitwa Iyakabumbye Stefano nabaye ipfumbyi maze ukwezi kumwe mvutse, icyo gihe nibwo Mama yapfuye apfana na bakuru banjye batatu, nyuma gato Papa nawe yaje gupfa nyogokuru yagize icyifuzo kitari cyiza kuko atari akijijwe aravuga ati: “Uru
ruhinja rw’ ukwezi kumwe ntiruzakura turuhambane na nyina ariko Imana
ntiyabikunze kuko yari izi ko nzayikorera”.
Hari muka Data wacu we yaravuze ati: “Turere uru ruhinja”. Yandeze igihe gito kuko
atumvikanaga na nyogokuru. Iyo yazaga kwa Nyogokuru yaramubwiraga ngo niba uje
uhetse rwa ruhinja ntungerere mu nzu. Yaje kunanirwa rimwe ashaka kuntera icyuma
ariko Imana ntiyabikunda kuko yagize ubwoba. Nyuma yatangiye kujya andyamisha
ku kirago gishaje nta kenda kariho.
Byatumye ndwara ibisebe ku mubiri n’ubu ndabifite. Nyogokuru ubyara Mama
yaje kunjyana arandera yahura n’abafite inka akansabira amata, yahura n’ababyeyi
ati: “Mumunyonkereze”. Ku bw’iyo mpamvu sinzi ababyeyi nonse uko bangana, naje
gukura ngira imyaka 6 ntangira kumva ijwi ry’ Imana rimpamagara.
Inzara yarandiye kuko Marume yanyicishije inzara ngatungwa n’inkondo z’ibijumba. Naryaga umushogoro mubisi nagejeje mu myaka 10 meze nabi cyane ku bw’ibyo bibazo ariko se w’ impfubyi yarandebaga. Nageze mu myaka 11 narakokotse narashize.
Naje kuba kwa nyogokuru ubyara Mama rimwe baje kunyica ba marumwe mpungira mu baturage barampisha. Aho nabaye umugabo yari afite abagore 3 bose ngomba
kubakorera, bakanyicisha inzara natungwa n’ igihe nagiye guhingira umuntu tugasangira saa sita nize kuboha ibirago nkabyisasira nkabyiyorosa. Ijwi ry’ Imana
ryangezeho rimbwira ko izangirira neza nkazaba umugabo.
Nyuma naje kwiga gusoma, hari umuvugabutumwa watwigishaga gusoma no kwandika akatwigisha n’ ijambo ry’ Imana. Yatwigishije imyaka 3 mu rusengero ayo niyo mashuri yanjye kuko n’uwatwigisha nawe nta mashuri yari afite.
Ngeze mu myaka 8 naramubajije niba tuzahora twiga nta bihekane atwigisha ahita ampa ingwa ngo mwereke ibyo twakwiga nahise nandika umukororombya sinzi aho byavuye kuko ntari narigeze niga ibihekane. Kuva uwo munsi menya gusoma no kwandika nyuma maze gukura narabatijwe.
Mu mwaka w’ 1975 nagiye mu iyerekwa mbona ndi kuririmba indirimbo y’ Igiswahiri
mva mu iyerekwa naje gusura mubyara wanjye yari afite Radio nyifungura nshaka
kumva amakuru mu Kinyarwanda ndimo nshaka aho u Rwanda ruri nagiye kuri Radio
ivuga Igiswahiri icyantangaje ibyo bavuze narabyumvise.
Rimwe nari ndiho nganiriza abakristo 4 ari nijoro ngeze hagati numva Umwuka umbanye muke ijwi rirabura ngira iyerekwa mbona muri ya nzu turimo hajemo umucyo mbona umuzungu ansaba kumukurikira ngenda nsenga isengesho rya Data wa twese. Twageze ahantu hari urusengero rw’amatafari ahiye, twinjira mu rusengero dusanga hariyo abantu benshi wa muzungu abwira iryo teraniro ngo uyu muntu ntabwo yize ariko arabigisha mu Gifaransa mpabwa imbaraga ntangira kubigisha mu Gifaransa mbona mpawe Bibliya y’ Igifaransa. Navuye mu iyerakwa ntangira kuvuga Igifaransa kuva uwo munsi kugeza ubu nyuma naje kwigishwa Icyongereza mu nzozi kuva ubwo ntangira kuvuga Icyongereza kugeza ubu nigishijwe Iringara gutyo nyine.
Nabwira mwe musoma ibi ko mu Mana bishoboka. Ubu numva indimi nyinshi cyane harimo Igisuedois, Ikidage, Ikigiriki. Nabwira abanyempano ko kugira ubwibone ari bibi
ariko iyo wicisha bugufi Imana ikongerera iyo nza kugira ubwibone igihe navuga
Igiswahiri, Igifaransa n’ Icyongereza ntibyari kuza.
Imana ishoborara byose ntacyo itabasha gukora twizere gusa.
Ubwanditsi


text:
Uyu munsi twifuje kugaruka ku ivuka rya Yesu, tuvuga ku izina Umuhanuzi Yesaya yahanuye ko Yesu azitwa ‘Imanweli’, risobanura ngo ‘Imana iri kumwe natwe. Ni mu kiganiro ‘Ubutumwa bukiza’ kinyura kuri Agakiza Tv hamwe na Pasiteri Desire Habyarimana. Ese ko ikifuzo cya Yesu ari uguhorana nawe wigeze umuha ubuturo mu mutima wawe, cyangwa wamuteye umugongo?.
Kuko umunezero w’Imana ari ukubana n’abantu, kuva mu itangiriro Adamu akoze icyaha Satani amaze kumuriganya umuntu yatakaje ibintu byinshi. Ariko kuko umunezero w’Imana ari ukubana n’abantu yashakishije ubundi buryo, isezeranya Yesu ko azaza kugira ngo acungure umunyabyaha. Ubuhanuzi bwa mbere bwahanuye Yesu buri mu Itangiriro 3:15
Muribuka ko nyuma yo kuva mu ngobyi ya Edeni Kayini yaje kwica Abeli bisa nkaho birangiriye aho, ariko Imana ishakisha ubundi buryo kuko umunezero wayo ari ukubana n’abantu ikomezanya na Seti. Seti ni umwe mu bantu batangiye gusenga no gutakira Imana, no kugarura ubusabane. Urubyaro rwa Seti mwibuke ko rwari urubyaro rwubaha Imana kandi rusenga.
Hanyuma Imana ikomezanya na Enoki. Enoki nawe agendana n’Imana birayinezeza imujyana mu ijuru adapfuye, ubwo irakifuza kubana n’abantu. Imana ikomezanya na Nowa, Nowa nawe nyuma yo kuva mu nkuge arasinda avuma umwana, byari ibintu bitanejeje. Nyuma yaho Imana itoranya Aburahamu imukuye muri Uli y’Abakarudaya aza kugera mu gihugu Imana yamusezeranyije.
Imana yakomezanyije na Aburahamu n’urubyaro rwavuye muri Egiputa, ruzungura abanyakanani n’abandi bantu bari batuye muri ako gace. Abisiraheli baje kuyigomera bajya mu bunyajye bw’imyaka 70 i Babuloni, ariko Imana itoranyamo ba Daniel, ba Zerubabeli, itoranyamo abantu bagiye bakora ibyo gukiranuka. Buriya nta bantu bapfira gushira.
Iyo umuntu ari mu ntege nke yakwemeza ko abantu bose ari abanyantege nke, iyo umuntu yiba akubwira ko burya bose biba. Iyo umuntu abeshya akubwira ko burya bose ari uko bateye, iyo umuntu asambana akubwira ko nta wategeka umubiri ngo abishobore. Iyo umuntu arya icyacumi akubwira ko bose ntawe ugitanga, iyo umuntu agira ubugugu akubwira ko ntawe utanga ubaho.
Nyamara ushobora kuba ari wowe gusa abandi barabitsinze, ujye wifata nkawe kuko Isi yose yuzuye abantu bubaha Imana.
Mubyukuri ntabwo twarondora abantu bose Imana yagiye ikorana nabo ariko iyo usomye mu butumwa bwiza uko bwanditswe na Matayo 1 ubona ibisekuru bya Yesu, aho wabona ibisekuru byinshi byagiye byubaha Imana, ikabitangira ubuhamya kandi bigasoza mu Bahebulayo 11 havuga intwari zo kwizera.
Ibi bihuriye he n’ivuka rya Yesu?
Igihe Yesu yavukaga iyo urebye indirimbo Abamalayika baririmbye yari isobanuye Imanweli. Baravuze ngo “ Mu ijuru icyubahiro kibe icy’Imana mu isi amahoro abe mu bo yishimira”. Ni nk’aho Imana yavuze ngo ‘ Abantu nibasubize Imana icyubahiro bayambuye amahoro atahe mu mitima yabo’.
Ni ukuvuga ngo nanubu iracyifuza kubana n’abantu nyamara rero inkuru ibabaje, ni uko yaje mu be ntibamwakira, bamuburiye umwanya avukira mu kiraro cy’inka.
Ninako bikimeze uyu munsi abantu baburiye umwanya Imana. Imanweli we arifuza kubana natwe, Bibiliya iravuga ngo ‘Reba ndi ku rugi ndakomanga niwumva ijwi ugakingura ndinjira dusangire’. Yesu ikimunezeza ni ukuba mu bantu be, azagendera muri twe .
Umunsi umwe Yesu bigeze bamubaza aho aba, aravuga ngo ‘Ingunzu zifite imyobo, ibiguruka bifite ibyari ariko Umwana w’umuntu ntafite aho arambika umusaya’. Ese wakwemerera Yesu agatura mu mutima wawe?, ukwiye kumwemerera akakuruhura, akagukiza. Mwemerere uhinduke ubuturo kuko yaravuze ngo ‘Umuntu nankunda nzaza njyewe na Data n’Umwuka Wera duture muri we’.
Byaba byiza ubaye ubuturo bw’Imana kuko iyo utari ubuturo bw’Imana uba uri ubuturo bw’ibindi. Hari ibindi bifite umwanya mu buzima bwawe: Ingunzu zabonye aho ziba, ibiguruka byabonye aho biba, umwanya w’ishyari urahari, umwanya wo kubeshya urahari, umwanya wo kwangana urahari, umwanya wo gukunda isi urahari, ariko birashoboka ko Imanweli Yesu utamuboneye umwanya mu mutima wawe ngo abone aho acumbika.
Nagira ngo nkugire inama, ikintu kiza wakora ni uguha Imana umutima wawe. Impano nziza wamuha ukazarinda upfa uticuza ni uko wamuha ubuzima bwawe akabuyobora, akaba umutegeka, akaba Umwami w’ubuzima bwawe.
Ni Imanweli Imana mu bantu, ni Imanweli Imana iri kumwe natwe. Umunezero w’Imana ni ukuba mu bantu bayo nicyo kintu kiyishimisha. Iyo tuvuze Imana mu bantu, birashoboka ko wakiijwe ukavuga uti’ Namuhaye umutima byararangiye’, oya! Arakifuza ubusabane. Buriya igiti cy’umusaraba, kiriya giti gihagaze ni umubano w’Imana mugirana buri munsi, igiti gitambitse ni umubano ugirana n’abandi.
Amategeko ni abiri: Ni ugukundisha Imana umutima wose, n’ubwenge n’imbaraga ugakunda mugenzi wawe nk’uko wikunda. Ntabwo kuba waramwakiriye bihagije, abantu benshi baramwakiriye ariko ntibita kubusabane bakwiye kugirana n’Imana. Ukwiye kuba uri umuntu usabana n’Imana, Imana yifuza ko uyigira iyambere mu mibereho yawe mu buzima bwawe.
‘Imanweli Imana iri kumwe natwe’. Umva ikindi wamenya, kuba abana natwe ahinduka umufatanyabikorwa, mubyo dukora, mu migambi yacu no mu mishinga yacu. Ntukwiye gutera intambwe iyo ari yo yose umusize inyuma atakiri kumwe nawe.
Ese Yesu aracyari kumwe nawe?, niba atakiri kumwe nawe gerageza umubwire ngo “ Ngwino, nifuza kugaruka mu rukundo, nifuza kongera gusabana nawe, nifuza kubaho mfite ibyiringiro kandi niteguye kugaruka kwawe”.


text:
U Rwanda rukomeje guteza imbere ubumenyi n’ikoranabuhanga
Yanditswe na HABIMANA AUGUSTIN
Mu gihe tugezemo, ubumenyi n’ikoranabuhanga ni inkingi y’iterambere ry’ibihugu byinshi. U Rwanda na rwo rukaba rwariyemeje kubishyigikira ngo birufashe mu iterambere ry’inzego zinyuranye. Ni muri urwo rwego igihugu cyacu cyashyizeho Inama y’Igihugu y’Ubumenyi n’Ikoranabuhanga, ifite intego yo gutuma u Rwanda ruhinduka igihugu gishingira ku bumenyi, ikoranabuhanga no guhanga ibintu bishya, kikabikoresha mu guteza imbere imibereho myiza y’abaturage n’iterambere rirambye ry’ubukungu bw’igihugu n’ihiganwa ku masoko.
Inama y’Igihugu y’Ubumenyi n’Ikoranabuhanga (NCST – National Council for Science and Technology) yashyizweho n’Itegeko n°80/2013 ryo ku wa 11/09/2013 ryaje kuvugururwa n’Itegeko n°20/2016 ryo ku wa 20/05/2016.
Mu kugera ku ntego yayo yo gutuma u Rwanda ruhinduka igihugu kigendera ku bumenyi n’ikoranabuhanga, NCST yahawe inshingano z’ingenzi zirimo: kugira inama Guverinoma mu bijyanye na politiki, amategeko n’igenzura mu byerekeye ubumenyi, ikoranabuhanga, ubushakashatsi no guhanga ibintu bishya kandi igakurikirana ishyirwa mu bikorwa ry’izo politiki n’amategeko, kugira inama Guverinoma mu kugena ibikorwa byihutirwa ku rwego rw’igihugu mu rwego rw’ubumenyi, guhanga ibintu bishya, ikoranabuhanga, ubushakashatsi n’iterambere ndetse n’uburyo ibyo bikorwa byaterwa inkunga.
Kugaragaza no guteza imbere ibyiciro by’imirimo bishya bisaba imbaraga n’ingamba zihariye mu guhanga ibintu bishya hashingiwe ku ikoranabuhanga n’ubushakashatsi bwagirira Igihugu akamaro, gukora isesengura ku miterere n’imikoreshereze myiza by’umutungo n’ibikorwa remezo by’igihugu, hagamijwe gushyigikira ubumenyi n’ikoranabuhanga n’uburyo bikoreshwa mu guhanga ibintu bishya mu buryo burambye, gushyiraho amabwiriza agenga ubumenyi, guhanga ibintu bishya mu ikoranabuhanga n’ubushakashatsi.
Gushaka inkunga no gucunga ikigega k’igihugu cy’ubushakashatsi no guhanga ibintu bishya, guteza imbere ibikorwa bimenyekanisha ubumenyi n’ikoranabuhanga muri sosiyeti, gutegura no kumenyekanisha raporo y’umwaka ku miterere y’ubumenyi n’ikoranabuhanga, gushyikirana no gukorana n’ibindi bigo byateye imbere byo mu rwego rw’Akarere no mu rwego mpuzamahanga bihuje inshingano.
Mu rwego rwo gutanga inama z’uko zatezwa imbere hakoreshejwe ubumenyi n’ikoranabunga, NCST mu nzego izajya yibandaho harimo cyane cyane guteza imbere ubuhinzi n’ubworozi, gushaka ingufu zibyara amashanyarazi no kuzikwirakwiza mu gihugu, kubyaza umusaruro umutungo kamere no kubungabunga ibidukikije, guteza imbere inganda n’ihererakanya ry’ikoranabuhanga.
Guteza imbere urwego rw’ubuzima rusange n’ubuvuzi, ubwubatsi, ubwikorezi n’itumanaho, guteza imbere ubumenyi n’ikoranabuhanga mu burezi, guteza imbere ubucuruzi, gushyiraho amategeko n’amabwiriza, kurinda igihugu n’umutekano n’ibindi.
NCST igizwe n’inzego z’ubuyobozi ebyiri, arizo Inama y’Abajyanama n’Ubunyamabanga Nshingwabikorwa.
Nk’uko biteganywa n’ingingo ya 9 y’Itegeko ryavuzwe haruguru, abagize Inama y’Abajyanama barimo Abaperezida babiri, Abajyanama n’Umunyamabanga Nshingwabikorwa wa NCST bashyirwaho n’Iteka rya Perezida.
Abagize Inama y’Abajyanama batoranywa mu nzego za Leta n’iz’abikorera baba Abanyarwanda cyangwa abanyamahanga bari mu Rwanda cyangwa hanze yarwo. Muri bo mirongo itatu ku ijana (30%) by’abagize Inama y’Abajyanama bagomba kuba ari abagore.
Mu nshingano y’abagize Inama y’Abajyanama ya NCST harimo : gutanga umurongo ngenderwaho wa NCST; gutanga inama zituma NCST igera ku nshingano zayo; kugena ibyiciro by’imirimo bigomba kwitabwaho cyane mu mikoreshereze y’ubumenyi n’ikoranabuhanga; kwemeza raporo, igenamigambi na gahunda y’ibikorwa bya NCST; kwemeza amategeko ngengamikorere ya NCST; kwemeza imbanzirizamushinga y’ingengo y’imari ya NCST; kugenzura imikorere y’Ubunyamabanga Nshingwabikorwa bwa NCST; gufata ibyemezo ku bindi bibazo byose byinjira mu murongo w’inshingano za NCST.
Uru rwego ruriho kandi rurakora, hakaba hitezwe ko rufatanyije n’izindi nzego, ruzajya rutanga inama zishingiye ku bushakashatsi mu rwego rwo guteza imbere ubumenyi n’ikoreshwa ry’ikoranabuhanga mu nzego zinyuranye, bityo bikazazamura imibereho y’abaturage, maze n’igihugu cyacu kigatera imbere muri rusange kandi Abanyarwanda bakajya babasha no gupiganwa ku masoko mpuzamahanga mu rwego rw’ubumenyi n’ikoranabuhanga.


text:
Ni ku gicamunsi cyo ku wa gatandatu, abatashye ubukwe bafite akanyamuneza kandi buri wese arashakisha uko yareba imbere neza. Ese ni iki kiri kubera imbere? Kuko nge nagize amahirwe yo kwegera imbere, reka mbibabwire. Imbere hari itsinda ry’intore ziri guhamiriza mu mudiho uryoheye ijisho. Igitangaje ariko, muri bo harimo umukobwa! Uyu ni we abitabiriye ubukwe batangariye cyane kandi batwawe n’umudiho we hamwe n’abasore babyinana. Uyu ni Pauline w’ imyaka 19, akaba ahamiriza mu itorero inkeshagitaramo. “Ni Nyampinga” twaramwegereye atubwira icyamuteye guhitamo guhamiriza n’akamaro bimufitiye.
Pauline yatubwiye ko atangira kubyina yabarizwaga mu itorero ryo mu Ishuri Ryisumbuye rya Ruhango aho yigaga mu mwaka wa mbere. Ngo icyo gihe yabyinaga imbyino z’ abakobwa n’ abagore, ari byo byitwa “gushayaya”. Gusa ngo yabonaga uburyo abahungu babyinisha umugara akumva arabikunze maze akibaza impamvu mu itorero rye nta mukobwa uragerageza kubyina imbyino z’abahungu. Ibi ngo byamuteye kumva we yabigerageza.
Iyi ntore, nk’uko ababyina umudiho wa kigabo bitwa, ngo ikifuzo ke yakigejeje ku mutoza wabo aratungurwa, asa n’utabyitayeho. Gusa kuko Pauline yabikundaga cyane yakomeje kubimusaba maze undi amwemerera kuba yimenyereza. Pauline aseka ati: “Natangiye kwitoreza hamwe na bo, bakanyigisha, maze ngenda mbimenya. Nabonye ko mbishoboye mpitamo gukomeza kubikora n’umutoza abinshyigikiramo anyigisha imidiho yose y’abahungu”.
Hari imbogamizi Pauline yahuye na zo agitangira guhamiriza. Abo babyinanaga bamucaga intege ko atazabishobora kuko ngo bisaba imbaraga nyinshi. Ibi ntibyamuciye intege, ahubwo yarushijeho gukora cyane no kubikunda. Byatumye babona ko abishoboye maze abasore babyinana n’umutoza bakomeza kumushyigikira.
Amaze kumenya guhamiriza neza, umutoza yamwemereye kubikora bwa mbere mu gitaramo bakoreye ku ishuri. Pauline avuga ko uwo munsi atazawibagirwa, ati: “Narishimye bikomeye. Byarantangaje uburyo twahamirije, maze abanyeshuri bose bagahaguruka, bagasakuza cyane kandi bishimye bavuga izina ryange.”
Umunsi umwe ngo ku ishuri ryabo habaye inama y’ababyeyi, maze itorero ryabo rirabasusurutsa. Ubwo ni bwo ababyeyi be babonye ko ahamiriza. Inama irangiye bamubaza uko yabitekereje ababwira ko yabitewe no kubikunda, na bo bati: “Twabonye unabishoboye komereza aho.” Pauline na we ati: “Narishimiye kumva ababyeyi babyemeye batabanje kujijinganya.”
Kuri ubu Pauline abyina mu Itorero Inkeshagitaramo aho asigaye abikora by’umwuga. Ababyinnyi bagenzi ba Pauline bashimishwa no kubyinana na we. Clovis umwe muri bo yabwiye “Ni Nyampinga” ati: “Pauline akora ibintu yiyumvamo kandi afata mu mutwe cyane. Hari igihe adufasha akatwibutsa umudiho runaka iyo twawibagiwe.
Gatoya ni umutoza w’ Inkeshagitaramo. Avuga ko kuba bafite Pauline nk’umukobwa uhamiriza ari ishema kuri bo. Ati: “Bituma tuba itorero rifite agashya mu ruhando rw’ayandi. Kandi mbifata nk’urugero rwiza rw’umukobwa ushoboye.”
Habimana ni Umuyobozi wa Kigali Leading School, ishuri Pauline yigaho. Ngo akibona Pauline ahamiriza hari indi shusho byamweretse. Ati: “Numvise bintangaje bihita binyereka ko ari umukobwa wiyemeza ndetse akanatinyuka”. Uyu muyobozi yongeyeho ati “Mbona abantu bose babyishimira.”
Pauline ahamya ko guhamiriza byamwunguye byinshi. Ubu yabonye umuterankunga mu myigire ye kubera guhamiriza, yanabashije gutinyuka amaso y’abantu. Ati: “Nkimara gutangira guhamiriza, kubera ukuntu abantu banyitegereza cyane byatumye ntinyuka ngaragaza n’izindi mpano nifitemo. Nahise njya mu marushanwa yo kwiruka ndatsinda.”
Kuba ari itorero rifite agashya ubibona iyo bageze ku rubyiniro kubera uburyo ababakurikiye babarangamira. Ubwo babyinaga mu bukwe, twegereye Betty watashye ubukwe abitubwiraho agira ati: “Uyu mukobwa yantangaje! Afite umudiho ukaze. Ahubwo uwanyereka aho babyigira najyanayo umwana wange kuko naryohewe pe.” Betty akomeza agira ati: “Iki ni ikintu cyo kwishimirwa kuba umuco nyarwanda uri gutera imbere”.
Iyi nkuru ya Pauline igaragaza mu buryo budashidikanywaho uko abantu bashobora kugera ku bintu bitangaje mu gihe bashyize imbaraga mu gukora ibyo bakunda ndetse bagashyigikirwa. Mu gihe na we waba ufite ikintu ukunda, nta mpamvu ihari yakubuza gutangira kubikora nk’uko Pauline yabigenje. Kandi nk’uko Betty yabibwiye “Ni Nyampinga”, “Ubu icyo umuntu akunze aragikora, nta kirazira”.


text:
Ev Uwagaba Caleb Joseph wamenyekanye nk'umujyanama wa Papa Emile wamamaye muri 'Mbayeho', ageze kuri paji y'160 yandika igitabo gikubiyemo ubuzima yanyuranyemo n'umugore we Mucyo Sabine witabye Imana bamaranye amezi 7 gusa.
Mucyo Sabine umugore wa Ev Uwagaba Joseph Caleb yitabye Imana tariki 4/10/2018 azize indwara yari amaranye amezi 7, akaba ari indwara yitwa Systemic Lupus Erythematosus. Ni indwara mbi cyane aho abasirikare b'umubiri bacanganyukirwa bagatangira kurwanya no gusenya uturemangingo tw'umubiri (cells) bagombye kuba barinda.
Mucyo Sabine yitabye Imana nyuma y'amezi 7 gusa yari amaranye n'umugabo we Ev Caleb dore ko bambikanye impeta tariki 3/3/2018. Kuri ubu Ev Caleb arimo kwandika igitabo kivuga ku buzima yanyuranyemo na Mucyo Sabine mu gihe cy'amezi 7 nyakwigendera yamaze arwaye. Ev Caleb yavuze ko kwandika iki gitabo ari ugusohoza isezerano yagiranye n'umugore we akiriho dore ko yamusabye ko bazandika igitabo kivuga ku minsi 100 ya mbere y'urushako.
Mu butumwa yanyujije kuri Instagram, Ev Caleb Uwagaba yatangiye agira ati: "Baravuga ngo umugabo ni usohoza ubutumwa bw'abamutumye nta.....Kandi burya mu bantu babiri bari kumwe ikintu kibabaza ni ukwica isezerano bikaba byiza iyo usezeranije umuntu ikintu ukagikora byagera ku bashakanye ho bikaba akarusho kwemera icyo uzakora."
Hano Ev Caleb yari yagiye i Rusororo kwibuka umugore we
Ev Caleb yakomeje agira ati: "Nishimiye ko ubwo Mucyo yari akiriho twavuganye ko tuzandika igitabo cyangwa inkuru ndende ivuga ku bihe twari tumazemo amezi 3 ducamo by'uburwayi, maze mbyemera nsa nudakomeje nti 'tuzandike igitabo' ati 'tuzakite "IMINSI IJANA YA MBERE Y'URUSHAKO" ("The First a hundred Days of Marriage"). Nabyemeye ntazi neza ibyo ndimo sinari nzi ko nzacyandika njyenyine."
Ev Caleb yavuze ko ageze kuri paji y'160 yandika igitabo cy'ubuzima bwe na Mucyo Sabine.Yagize ati: "Ubu rero ndishimira ko ndimo nsohoza amasezerano nemeye, ubu ngejeje igitabo gifite paji 160 zirenga zivuga ubuzima bwacu twaciyemo mu gihe cy'urushako twabanyemo amezi 7 gusa. It's all about promises, it's all about true love, it's for her honor !! #lovebookonline #truelove #truestory #bookstagram #bookquotes #publishinglove #bookphotography #storywriting #mytruestory."
Ubutumwa Ev Caleb Uwagaba yanyujije kuri Instagram
Nyakwigendera Mucyo Sabine yari umuhanga cyane mu gucuranga gitari


text:
Hari ibyo twahoze dutekereza, tukabifata nk’inzozi kuko twiyumvishaga ko bidashoboka, byagerageza no kutugarukamo tukabirwanya twivuye inyuma. Mu Rwanda rwo hambere, iyo wumvaga umunyabwenge, ukumva abadidibuza indimi utumva neza, wahitaga ubita abazungu cyangwa se ugahita wanzura ko bize iyo za Burayi cyangwa Amerika.
Nyuma yo gusesengura neza iki kibazo, Prof. Dr Rwigamba Balinda, President wa ULK, yatekereje uko yakivugutira umuti ukwiye, maze mu Ukwakira 1994 atangiza ishuri ku Gisenyi, aritangiza agamije gufasha ababyeyi kubona uburezi bufite ireme mu mashuri y’incuke n’abanza. Iri nta rindi, ni EPGI, Ecole Privée de Gisenyi, “Ishuri incuti y’Umwana”.
Uko Igihugu cyakomeje gutera imbere, uyu mubyeyi uhora aharanira kugeza ibyiza kuri rubanda, yatangije Kaminuza yigenga ya mbere mu Rwanda. Iyo ni ULK, imfura mu zigenga, maze rya shuri naryo rikomeza guhamya ibirindiro, intego yaryo ya mbere ikaba gutanga ubumenyi ntagereranywa n’uburere bwubakiye ku ndangagaciro nyarwanda buva kuri bene kanyarwanda buje ubunyarwanda, maze uburezi bufite ireme bwogera butyo muri EPGI nk’uko abaharerera n’abaharereye bahora babitangira ubuhamya.
Kuva icyo gihe kugeza ubu, imitsindire ni ntagereranywa haba mu masomo ku ishuri ndetse no mu bizamini bya Leta, iri shuri rirayoboye. Mu ntero n’inyikirizo, bati: “Abana bacu bose bahabwa bya bigo by’icyitegererezo (Schools of Excellency) kandi naho bagerayo bagakomeza kuyobora bitewe n’isoko ya nyayo ivubura ibishyitse, EPGI inzirakurushwa”.
Umuyobozi wa EPGI ni bwana Bigirimana Dusabe Théogène kuva mu 1997. Avuga ko badashobora gutandukira umurongo uhamye washyizweho n’uwashinze iri shuri Prof.Dr Rwigamba Balinda uhora yifuza ko umwana w’u Rwanda ndetse n’undi wese ugana u Rwanda yahabwa uburezi buri ku rwego mpuzamahanga, akanafashwa kwigishwa indangagaciro z’umuco nyarwanda na kirazira zimwubakamo ubumuntu bumufasha guhora aharanira gukora icyiza.
Ese ibi byiza byose byavuzwe bigera ku bagenerwabikorwa koko, cyangwa ni bimwe byo kwivuga ameza? Mukunzi Elisabeth na Sylvanie, ni bamwe mu banyeshuri barererwa kuri iki kigo ntagereranywa. Mu gifaransa kinogeye ugutwi n’icyongereza kigezweho, bombi bahuriza ku musaruro ntagereranywa bakura kuri EPGI.
Ni irihe banga ryo kugera ku bana batyaye batya ? Gafishi Bosco na Uwera Bernadette, ni bamwe mu barezi barerera kuri iri shuri Incuti y’umwana. Bemezako ubufatanye muri byose, gukunda umurimo, guha agaciro icyo ushaka kugeraho no kugendera ku mirongo migari y’Ikigo ndetse n’Igihugu ari bimwe mu bibafasha kugera neza ku ntego. Kuri ibi bongeraho ko uburyo bafatwamo mu bijyanye n’imibereho ya buri munsi nabyo bibafasha kwitanga batizigamye.
EPGI ni kimwe mu ruhererekane rw’Ibigo byashinzwe na Prof. Dr RWIGAMBA BALINDA birimo: ULK Kigali (Main Campus), ULK Gisenyi ari nayo ifite EPGI, ULK Polytechnic Institute, Glory Academy ifite amashuri yisumbuye, imyuga, abanza n’ay’incuke. EPGI ikorera mu Karere ka Rubavu, Umurenge wa Gisenyi, Akagari ka Kivumu, ku batahazi neza ni muri ULK ishami rya Gisenyi, mu nyubako zijyanye n’igihe n’ibikoresho bigezweho birimo iby’ikoranabuhanga n’ibindi byifashishwa mu bumenyingiro bifasha abana baharererwa gukurana ubumenyingiro bubafasha no kuzihangira imirimo ishobora kubabeshaho no mu buzima bwo hanze. Iri shuri ryigisha rikurikije gahunda ya Leta (National Programme) mu rurimi rw’icyongereza n’igifaransa nk’indimi mpuzamahanga zikoreshwa henshi ku Isi, hakaniyongeraho Ikinyarwanda nk’ururimi Gakondo. Abana biga kuri iki kigo baturuka hirya no hino mu Gihugu, hakiyongeraho n’abaturuka mu mahanga; yaba aya hafi n’aya kure.
IREBERE UBWIZA BW’IKIGO MU MAFOTO:


text:
Kuri ubu hari inkundura ku bantu benshi yo gushaka gutakaza ibiro. Ni mu gihe kuko kugira ibiro birenze urugero bigira ingaruka mbi kubuzima. Ariko nubwo bimeze bityo kandi ntitwakirengagiza ko hari n’abandi baba bifuza kongera ibiro dore ko uba usanga ibiro byabo ari hafi ya ntabyo.
Ese ni ryari umuntu aba ananutse?
Tutitaye ku byo abantu bavuga cyangwa bareba, umuntu unanutse ni wawundi ufite igipimo cya BMI kiri munsi ya 18.5. Nk'uko abanyarwanda bajya babivuga nyamara ngo ‘utamiye ntatamure aba yaratamitswe’. Niyo mpamvu niba ushaka kongera ibiro usabwa mbere na mbere kwita ku byo kurya, inshuro urya ndetse n’uburyo uryamo.
Niba ushaka kongera ibiro dore ibyo wakora
1.Injiza calories zirenze izo usohora
Iki ni cyo kintu cya mbere cyo kuzirikana niba wifuza kongera ibiro. Iyo havuzwe calorie ushatse wahita wumva ingufu z’umubiri. Izi ngufu zitakara bitewe n’ibyo dukora buri munsi kandi ntabwo dutakaza ingufu zingana bitewe nuko tudakora imirimo imwe. Ingufu umuhinzi atakaza ari mu murima ntizingana n’izo umukozi uri mu biro atakaza, ni nayo mpamvu imirire yabo iba ikwiye gutandukana. Kugirango umenye ibijyanye na calories umubiri wawe ukeneye buri munsi wakoresha iyi calorie calculator.
Niba ushaka kongera ibiro buhoro buhoro wakinjiza calories ziri hagati ya 300 na 500 zirenga kuzo wasohoye. Ariko niba ushaka kongera ibiro ku buryo bwihuse wakinjiza calories ziri hagati ya 700 na 1000 buri munsi zirenga kuzo wasohoye.
2.Injiza poroteyine nyinshi
Iki nacyo ni ingenzi kandi gikwiye kwitabwaho cyane. Imikaya ikozwe na za poroteyine kandi zitabonetse byatuma za calories winjije zihinduka ibinure. Nyamara iyo ufungura ibirimo poroteyine bituma za calories zikoreshwa zigahindukamo ibigize imikaya.
Gusa wibuke ko poroteyine zitera guhaga cyane niyo mpamvu usabwa kurya ibirimo poroteyine nyuma y’ayandi mafunguro kugirango bitaza kukubuza kurya. Igipimo cyiza ni hagati ya 1.5 na 2.2g za poroteyine ugakuba n’ibiro ufite. Ibyo kurya bikungahaye kuri poroteyine harimo inyama, amafi, amagi, amata n’ibiyakomokaho, imboga, ubunyobwa n’utundi tubuto duhekenywa.
3.Fungura byibuze 3 ku munsi kandi wihatire ibinyamavuta n’amasukari
Aha ariko witondere amavuta urya n’amasukari ukoresha kuko ibikomoka mu nganda nubwo byagutera kubyibuha ariko byanazana ingaruka nyinshi mbi. Ahubwo fungura ibirimo amavuta y’umwimerere, ubunyobwa, ibihwagari, avoka n’amasukari y’umwimerere nk’imbuto, ubuki, ibisheke, beterave n’ibindi. Wibuke kurya 3 kandi kuri buri funguro urye uhage. Kurya agapande kamwe k’umugati na mukaru, nta bwo byazatuma wongera ibiro.
4.Ihatire amasupu kandi arimo ibirungo binyuranye
Aha naho turavuga ibirungo bitari bya bindi bitunganywa bakongeramo ibindi bintu. Ushobora gukoresha poivron, seleri, ibitunguru, mudarasini, icyinzari, n’ibindi birungo by’umwimerere, mbese hahandi ibiryo nawe biguhumurira amazi akuzura akanwa.
Uko ibiryo biryoshye kandi byoroshye nibyo bizagufasha kurya byinshi kandi kenshi.
Amafunguro yuzuyemo ibitera ingufu twaguha urugero rwayo hano tugendeye mu cyicyiro abonekamo:
Utubuto: Amande, ubunyobwa mu moko yose, macadamia, …
Utubuto twumye: imizabibu, prunes, dates, …
Ibiva ku mata birimo ibinure: amata ubwayo, yawurute, fromage, ikimuri, …
Amavuta n’ibinure: Amavuta ya elayo n’amavuta ya avoka (cyangwa avoka ubwayo)
Impeke: ingano n’ibizikomokaho, umuceri (ariko bidakuweho agashishwa k’inyuma), ibikoma by’amafu anyuranye
Inyama: inkoko, inka, ingurube (gusa yo ukamenya niba koko yari itarwaye kuko zikunze kurwara kurenza andi matungo), kandi ukibanda ku zifite ibinure
Ibinyabijumba: Ibijumba, ibirayi, ibikoro
Chocolat yirabura, avoka, amavuta y’ubunyobwa, amata ya cocoa, granola, …
Gusa amenshi muri aya mafunguro atera igihagisha niyo mpamvu no mu gihe wumva uhaze ugomba kugerageza ugakomeza ukarya kandi aya mafunguro ahagisha ukayarya nyuma y’ayandi.
Niba ushaka kongera ibiro, ca ukubiri na salade cyangwa uyigabanye, imboga urye nkeya, imbuto urye izidakenera guhekenywa cyane, nk’imineke. Ikindi kandi wihatire siporo ikomeza umubiri, gusa nyuma ya siporo ufate amafunguro ahagije cyane cyane imbuto n’imitobe.
Src:www.Healthline.com


text:
Amakosa agaragara mu igenagaciro ry’ubutaka aterwa no kudasobanukirwa-Musabyimana
Yanditswe na SEZIBERA ANSELME
Umunyamabanga uhoraho muri Minisiteri y’Ubutaka n’Amashyamba, Musabyimana Jean Claude, avuga ko abaturage bahura n’ibibazo birebana n’ingurane z’ubutaka cyangwa zibarirwa nabi agaciro, kubera ko ari umwuga utaramenyekana cyane haba mu bawukora rimwe na rimwe ugakorwa mu kajagari ndetse ku baturage hakaba hari abataramenya ko izo serivisi zihari, hakanabaho kuba batazi uko izo serivisi zitangwa.
Musabyimana atangaza ko umwuga w’igenagaciro ku butaka utamaze igihe kinini mu Rwanda kuko itegeko rishyiraho urugaga ryashyizweho mu 2010 nyuma y’uko hari hamaze kugaragara ibibazo biterwa n’abantu babikora mu buryo bw’akajagari.
Agira ati: “Mu bakora umwuga w’igenagaciro ku butaka harimo abawujemo batarabona ubumenyi cyangwa ubushobozi buhagije ngo bashobore kuwukora neza ari nabyo biteza ibyo bibazo, kimwe n’uko hakiri abaturage batazi uko izo serivisi zitangwa”.
Akomeza asobanura ko aho itegeko rigiriyeho ryagerageje gushyira hamwe abagenagaciro kuko byari bikenewe cyane cyane ku rwego rw’ubuyobozi by’umwihariko Minisiteri y’Ubutaka n’Amashyamba, kugira ngo bayifashe gutanga serivisi zinoze z’ubutaka ku baturage.
Abisobanura agira ati: “Kubera ko serivisi nyinshi zitangwa n’imitungo myinshi Abanyarwanda batunze ishingiye ku butaka ari nayo mpamvu Minisitri ifite inshingano zo gukurikirana imikorere y’urwo rugaga. Mu gukemura ibyo bibazo hategurwa inama zihuza abakora ako kazi hagati yabo kugira ngo bigiraneho kandi bahane ibitekerezo by’uburyo banoza imikorere, bakanahura na Minisiteri ibishinzwe kugira ngo hareberwe hamwe icyo ubuyobozi bubakeneyeho”.
Musabyimana akomeza asobanura ko bibafasha kumenya abagenagaciro bakora neza n’uburyo babikoramo, kumenya ibibujijwe mu mitangire ya serivisi n’imyitwarire ikwiye kubaranga.
Umuyobozi w’urugaga rw’abagenagaciro mu by’ubutaka Gatsirombo Egide, avuga ko ubusanzwe umutungo wose waba uwimukanwa n’utimukanwa uba ugomba kugira agaciro kandi hashingiwe ku itegeko kugira ngo rigenzure rinatunganye umwuga w’igenagaciro.
Asubiza ku kibazo cy’abinubira amafaranga make babarirwa ku mitungo yabo, Gatsirombo atangaza ko biba bigoye kuvuga ko umuntu yahawe amafaranga make kuko hari abagaragaza kwifuza amafaranga menshi ugereranyije n’umutungo we n’uburyo ibiciro bihagaze ku isoko, agasobanura ko mu gihe gishize hatarajyaho itegeko rigenga uburyo ingurane zakwishyurwa, rimwe na rimwe hagaragaraga ibibazo by’ababarirwa nabi mu guha agaciro ubutaka bwabo.
Akomeza atangaza ko nyuma y’uko itegeko rigiyeho rivuga ko uwimurwa agomba kwishyurwa amafaranga angana n’agaciro hakurikijwe uko isoko rihagaze muri icyo gihe. Gusa yemera ko umugenagaciro ashobora kwibeshya ari nayo mpamvu habaho kubongerera ubumenyi kugira ngo barusheho gukora neza.
Gatsirombo avuga ko kugeza ubu mu rugaga rw’abagenagaciro b’umwuga hamaze kwinjiramo abagenagaciro bagera 138 nabo bashobora kwiyongera.
Ku isoko agaciro ku butaka gatandukana bitewe n’imitere yaho buherereye kuko ahitwa ko ari heza hahenda kurusha ahitwa ko ari habi, gusa ahitwa ko ari heza agaciro kari hagati y’amafaranga 80 000 na 90 000 kuri metero kare imwe, mu gihe ahitwa ko ari habi cyane habarirwa amafaranga 100 kuri metero kare imwe.


text:
Ku munsi w’Intwari ndasaba urubyiruko gusigasira ibyagezweho-Lt. Col. Munyengango
Yanditswe na KAYITARE JEAN PAUL
Umuvugizi w’Ingabo z’u Rwanda Lt. Col. Munyengango Innocent asobanura ko Intwari ari indangagaciro, n’umuco u Rwanda rwubakiyeho kuko mu gihe na nyuma y’ubukoloni igihugu cyagiye kigira Intwari. Akaba asaba by’umwihariko urubyiruko gusigasira ibyagezweho.
Ibi yabitangaje mu kiganiro kihariye yagiranye n’Imvaho Nshya ubwo u Rwanda rwizihizaga umunsi w’Intwari ku munsi w’ejo hashize ku wa Kane, tariki ya 1 Gashyantare, umunsi ngarukamwaka. Lt. Col. Munyengango yishimira ko insanganyamatsiko y’umunsi w’Intwari yibanze cyane ku rubyiruko. Ati “Insanganyamatsiko y’umunsi w’Intwari irareba urubyiruko. Icyo nsaba urubyiruko ni ugushyiramo imbaraga, rugashaka aho rukomeza kujya imbere kandi heza no gusigasira ibyagezweho.”
Akomeza agira ati “Nk’urubyiruko kimwe nk’abandi bose ni amaboko y’u Rwanda, kugira ngo duteze igihugu cyacu imbere harimo n’indangagaciro zacu z’ubutwari nk’Abanyarwanda nko gukora umurimo unoze, gukunda igihugu, kugira ubutwari, harimo n’indagangaciro nyinshi kandi zubaka.” Asaba abari mu Rwanda no muri diyasipora gukomeza kuganisha u Rwanda aheza bifuza kuko nta wundi muntu ubereka inzira banyuramo, ahubwo bo bakoreshe iyo bihitiyemo, bakoreshe amaboko yabo.
Lt. Col. Munyengango yishimira iterambere u Rwanda rugezeho, no kwibuka abo batangiranye urugamba rwo kubohora igihugu bahasize ubuzima abakiriho bagahagarika Jenoside yakorewe Abatutsi mu 1994. Ashimangira ko amaraso y’abitangiye igihugu yamenetse akwiye gutera imbaraga buri munyarwanda kugira ngo hatazagira ugisubiza inyuma.
Ati “Bamwe muri twe twagize uruhare mu guhagarika Jenoside yakorewe Abatutsi no kubohora igihugu cyacu. Turibuka tukanashima bagenzi bacu bahasize ubuzima ariko tukishimira aho u Rwanda rugeze kuri uyu munota. Iyo tubireba dutyo, twifuza ko nta wakongera kudusubiza aho twari turi, ayo maraso yamenetse y’abana b’Abanyarwanda adutera izindi mbaraga zo gukomeza kurinda iki gihugu kugira ngo hatagira undi utekereza kudusubiza inyuma.”
Asobanura kandi ko uko Abanyarwanda bari barahungiye mu bihugu bitandukanye batozaga abana babo kubyina, kuririmba no gutarama, izo ndangagaciro bahabwaga ni zo zatumye bahaguruka bakaza kubohora igihugu. Yongeraho ko ari yo mpamvu abari muri diyasipora bakwiye kwigisha abana babo amahame yo gukunda igihugu ariko bakanagira n’umwanya wo kuza kureba iterambere igihugu cyabo kigezeho kandi bagafatanya n’Abanyarwanda kubaka igihugu.
Lt. Col. Munyengango ahamya ko ababyeyi kimwe n’igihugu bafite inshingano nini mu burere bw’abana b’igihugu. Abana b’u Rwanda ni ukubigisha umuco nyarwanda ubahuza nk’Abanyarwanda, urimo kwanga ikibi, gukunda umurimo, gukunda igihugu no gukunda ikiza.
Yagize ati “Biriya byose ahantu ha mbere abana babitorezwa ni mu rugo. Haba hano mu gihugu, haba no hanze muri diyasipora, twese twize tukumva indangagaciro kimwe, tukumva ko zose ziganisha imbere igihugu cyacu, ndahamya ko imbere yacu ntacyahabuza kuba heza kandi ngira ngo ni byo uyu munsi utwibutsa, ni nabyo indi minsi itwibutsa.”